Realiti Sebenar Hutan Amazon Serta Signifikannya Kepada Asia Tenggara

Sebelum kedatangan conquistador dari Portugal ke tanah air mereka di hutan Amazon. Bangsa pribumi orang-orang asal hutan Amazon tidaklah sedaif dan se-primitif ini. Kehidupan mereka di zaman dahulu sebelum waktu penjajahan ini tidaklah seperti digambarkan oleh rakaman dokumentari yang kita lihat sekarang. Mereka sering digambarkan oleh filem-filem snuff seperti Cannibal Holocaust dan The Green Inferno sebagai kanibal atau pemakan orang yang ganas serta tidak bertamadun. Hakikatnya, mereka tidaklah ganas tetapi amat pemalu dengan dunia luar. Mereka mungkin terpaksa untuk bertindak ganas apabila diancam. Percaya atau tidak, nenek moyang mereka dahulu tidaklah bertelanjang ke sana ke mari dan hanya tahu mengutip hasil hutan dan berburu saja tanpa memiliki sebarang ilmu tentang pertanian.

Sebaliknya sebelum kedatangan Christopher Columbus ke bumi Amerika lebih 500 tahun dahulu. Masyarakat asli pribumi hutan Amazon telah berjaya membentuk sebuah sistem pertanian lestari tanpa merosakkan alam sekitar terutama sekali hutan Amazon yang mereka diami. Tanah-tanih asal hutan Amazon bukanlah sebuah tanah yang subur. Oleh itu hasil kemandirian mereka ini secara lokal genius, mereka berjaya mencipta tanah hitam buatan yang dikenali dalam bahasa Portugis iaitu “terra preta” yang bererti tanah hitam. Tidak seperti petani-petani zaman moden kini, mereka tidak mengaplikasikan teknik slash and burn, sebaliknya mereka menggunakan teknik slash and char yang lebih terancang serta tidak menghapuskan nutrien tanih malahan mengkayakan lagi dengan nutrien hasil dekomposisi bahan organik lain yang dicampur sesuai untuk kegunaan pertanian.

Menggunakan “terra preta”, mereka telah menjalankan kegiatan pertanian seperti bercucuk tanam ubi kayu, jagung, ciku, koko, vanilla, buah gajus, betik, labu, cili, tomato, buah markisa, nanas, durian belanda, kacang tanah, kacang Brazil, kacang buncis, sengkuang, buah acai dan banyak tumbuhan tropika lain yang kita sangka tumbuhan asal Nusantara padahal asalnya dari benua Amerika. Mereka adalah manusia terawal yang menggunakan getah dari pohon getah. Kapas dari pohon kapok (kekabu) juga turut digunakan mereka sebagai mata sumpit untuk dicelup dengan racun katak dan bahan asas untuk dijahit menjadi cawat dan pakaian lain.

Hasil dari kemajuan sistem pertanian ini, mereka berjaya membentuk komuniti terancang sepertimana kaum asli di Mesoamerica iaitu bangsa Olmec dan Maya. Dikatakan pada awal kedatangan penjajah Eropah, terdapat penempatan terancang di sepanjang sungai Amazon. Di pedalaman hutan Amazon juga wujud penempatan berupa kota-kota yang dilindungi tembok-tembok balak serta dihubungkan oleh sistem lebuh raya merentasi kawasan hutan. Malahan juga, dikatakan terdapat jambatan gantung yang dibina merentangi sungai-sungai di sepanjang lebuh raya ini. Seorang pengembara dan veteran Perang Dunia Pertama Inggeris bernama Percival Harrison Fawcett telah beberapa kali mengembara di kawasan pendalaman Brazil ini untuk menjejaki tinggalan kota-kota ini pada awal kurun ke-20.

Sungguhpun mereka amat berjaya membina sistem pertanian terancang tanpa alatan logam, mereka masih belum berjaya menjinakkan haiwan-haiwan asli hutan Amazon seperti kucing Ocelot dan Margay serta juga makanan kegemaran ular Anaconda iaitu spesies tikus gergasi bernama Capybara yang merupakan saudara terdekat tikus belanda (Guinea Pig) yang amat comel.

Namun selepas kedatangan ekspidisi penjajah Portugis dan Sepanyol di lembangan sungai Amazon pada kurun ke-16, mereka bukan saja membawa baju zirah, pedang besi, senjata api dan ubat bedil tetapi juga penyakit berjangkit seperti demam campak dan cacar. Lebih parah lagi berbanding segerombolan penjajah-penjajah Eropah ini, masyarakat pribumi hutan Amazon ini tidak memiliki sebarang imunisasi terhadap penyakit berjangkit dari Hemisfera Timur ini. Akibat kesan dari jangkitan wabak yang mereka tiada imun ini, ramai dari kalangan masyarakat pribumi ini mati serta aktiviti pertanian terganggu dan kota-kota di tengah hutan Amazon ini ditinggalkan sama sekali.

Mereka-mereka yang terselamat terpaksa masuk lebih jauh ke dalam ke dalam kawasan pedalaman untuk mengelakkan diri dari bertembung dengan para penjajah yang membawa wabak penyakit ini. Disebabkan mereka yang terselamat ini amat kecil jumlahnya iaitu terdiri dari sekurang-kurangnya dua atau tiga buah keluarga, segala bentuk aktiviti pertama skala besar seperti yang pernah dijalankan nenek moyang mereka tidak dapat diteruskan sama sekali. Mereka terpaksa bergantung harap menanam secara sara diri kecil-kecilan serta mengutip hasil hutan atau buah-buahan dari ladang-ladang moyang mereka yang telah ditinggalkan.

Dekad demi dekad, kurun demi kurun, kota-kota dan ladang-ladang tinggalan moyang-moyang mereka telah beransur-ansur kembali semula menjadi hutan sehingga bukti-bukti aktiviti manusia sebelumnya dilenyapkan sama sekali. Ini menyebabkan kehidupan keturunan petani-petani kuno ini berubah sama sekali menjadi pencari hasil hutan sama seperti nenek moyang mereka diperingkat awal sebelum memasuki pertanian. Segala ilmu pertanian yang moyang mereka kumpulkan selama ribuan tahun lenyap sama sekali.

Fenomena inilah yang dikenali oleh Luiz Costa, seorang sarjana di Universiti Persekutuan Rio De Janeiro sebagai “agricultural regression” iaitu sebuah adaptasi gaya hidup oleh masyarakat setempat yang merupakan keturunan bekas-bekas petani kuno akibat kesan daripada peristiwa lalu yang menyebabkan mereka terpaksa mencari jalan paling mudah iaitu mengumpulkan hasil hutan untuk dimakan sebagai satu langkah untuk meneruskan kehidupan. Ini kerana menurut kajian terbaru, kegiatan pengumpulan hasil hutan untuk pemakanan bukanlah adaptasi terhadap persekitaran belantara yang murni, sebaliknya sebuah penyesuaian hidup di kawasan hutan yang pada asalnya tanah pertanian. Kehidupan hanya berlegar-legar di kawasan hutan bekas tapak pertanian milik nenek moyang mereka. Sebab itulah tumbuhan yang dijinakkan pada zaman dahulu seperti koko, buah acai dan kacang brazil didapati banyak tumbuh ‘meliar’ di hutan Amazon.

Satu maklumat tambahan yang menarik saya ingin kongsikan pada semua, bagaimana tumbuh-tumbuhan serta buah-buahan yang saya sebutkan di atas tadi boleh wujud di Asia Tenggara? Jawapannya selepas melawat penempatan petani-petani kuno di lembangan sungai Amazon, para pengembara kolonialis Portugis sebenarnya tidak pulang dengan tangan kosong. Mereka secara tidak sengaja juga menemui alternatif rempah seperti lada hitam yang mereka cari di Melaka iaitu CILI. Cabai merah dan hijau yang mereka temui di lembangan sungai Amazon ini kemudiannya mereka bawa ke jajahan mereka di benua Asia seperti benua kecil India dan Asia Tenggara untuk ditukarkan dengan lada hitam. Sudahnya, tak pasal-pasal orang Asia hari-hari makan cili. Cili juga ditanam di laman serta belakang rumah, bila nak masak baru petik. Sama ada dipotong, ditumbuk, digiling atau dimasukkan terus kedalam makanan dalam bentuk yang asal. Cili tetap cili dengan pedasnya yang masih ramai belum imun serta tahan dari kena cirit.

Satu lagi buah tangan yang mereka bawa dari hutan Amazon adalah buah betik. Buah betik ini amat tinggi khasiatnya serta bagus untuk penghadaman dan pencernaan. Lebih-lebih lagi sebagai pencuci mulut selepas memakan lauk yang mengandungi cili. Kini betik amat mudah didapati di negara kita. Selalunya kalau ada tanah lebih sikit, yang ditanam selain pisang adalah betik.

Yang terakhir pula buah yang amat terkenal dengan kemanisannya iaitu nanas yang menjadi bahan utama lagi Pikotaro iaitu PPAP. Nanas juga dijadikan jus minuman atau pencuci mulut kerana rasa manisnya sebagai peneutral terhadap rasa pedas cili. Nanas juga dijadikan sebahagian bahan masakan mesra cili iaitu laksa dan gulai pajeri.


Hatshepsut: Firaun Wanita Yang Memerintah Seluruh Mesir Purba

Dalam sejarah Firaun Tamadun Mesir Purba, hanya beberapa orang wanita saja yang menggunakan gelaran itu. Dua wanita yang terkenal memakai gelaran Firaun ialah Hatshepsut dan Cleopatra. Dalam kes Hatshepsut, ramai melihat baginda cuba memonopoli kedudukan sebagai pemangku Firaun dan mengetepikan putera tirinya Thutmose III. Tetapi pelbagai kajian terbaru memperlihatkan Hatshepsut dalam konteks yang berbeza dan lebih positif.

Hatshepsut merupakan puteri sulung Firaun Thutmose I dan permaisurinya Ahmes. Pada ketika itu, Mesir Purba sedang meniti zaman kegemilangannya dengan jajahan takluk diperluas hingga ke Syria dan Nubia. Ramai cendekiawan Mesir Purba percaya baginda dilahirkan pada tahun pertabalan ayahandanya sekitar 1504 SM. Mereka juga percaya Hatshepsut masih bayi semasa Thutmose II pulang ke Thebes dengan mayat ketua puak Nubia diikat pada haluan kapal.

Tetapi peluang baginda bergelar pewaris takhta Thutmose I boleh dianggap tipis. Sebabnya mudah, mengikut adat Mesir Purba, hanya putera Firaun yang dilahirkan oleh Permaisuri layak menaiki takhta. Tetapi jika tiada, maka putera Firaun dalam kalangan gundik dipilih sebagai pewaris takhta. Bagi golongan wanita yang menjadi sebahagian kerabat diraja, mereka hanya layak memegang peranan sebagai pemangku Firaun sekiranya pewaris takhta belum mencapai usia matang untuk mengambil alih pemerintahan.

Dalam kes Thutmose I, baginda juga mempunyai dua orang putera bersama Ahmes tetapi kedua-duanya mangkat semasa kecil. Lantas, putera hasil hubungan baginda dengan isteri keduanya Mutnofret iaitu Thutmose II dipilih sebagai pewaris takhta. Tetapi bagi menjamin kelangsungan pemerintahan dipegang oleh Firaun berdarah raja, Hatshepsut dikahwinkan dengan kekanda tirinya semasa berusia 12 tahun.

Pengkaji Mesir Purba melihat Thutmose II sebagai lemah dan tidak berdaya jika dibandingkan dengan isterinya. Bagaimanapun, di monumen-monumen awam, Hatshepsut sentiasa digambarkan sebagai seorang isteri yang setia dan menyokong suaminya di belakang. Bagaimanapun, seperti bondanya Ahmes, baginda gagal melahirkan seorang putera tetapi seorang puteri bernama Neferure. Akibatnya, masalah pewarisan takhta Mesir Purba kembali berulang.

Jadi, apabila Thutmose II mangkat sekitar 1479 SM, puteranya Thutmose II dipilih sebagai pewaris takhta. Tetapi disebabkan usia baginda yang masih kecil, maka tanggungjawab pemerintahan disandang oleh bonda tirinya Hatshepsut. Bagi ahli kaji Mesir Purba Peter Dorman, amalan melantik pemangku Firaun dalam kerajaan Mesir Purba merupakan sesuatu yang normal sekiranya Firaun masih kecil. Tetapi pada masa sama, ia turut mengiktiraf kedudukan Thutmose III sebagai Firaun sejak dari awal lagi.

Ini berdasarkan beberapa ukiran Mesir Purba yang menampakkan baginda sebagai Firaun dengan Hatshepsut memainkan peranan sebagai penyokongnya. Tetapi menjelang tahun ketujuh sebagai pemangku Firaun, artisan-artisan mengukir patungnya mirip kepada imej lelaki dan memakai janggut palsu sama seperti Firaun-Firaun sebelumnya.

Sebelum ini, pengkaji Mesir Purba menganggap ia merupakan cubaan Hatshepsut membolot kuasa daripada Thutmose III. Tetapi kajian terbaru mendapati motif baginda didorong oleh rasa tanggungjawab melindunginya daripada ancaman ahli-ahli kerabat diraja yang turut mengintai gelaran Firaun. Dengan menggunakan gelaran Firaun, kurator seni Mesir Purba Muzium Metropolitan, New York Catharine Roehrig melihat ia sebagai cara menjamin kedudukan Thutmose III sebagai Firaun seterusnya.

Ini turut disokong oleh pelbagai bukti berkenaan layanan baginda terhadap putera tirinya semasa era pemerintahan baginda. Berdasarkan pengamatan Roehrig, Thutmose III tidak pernah diletakkan dalam tahanan rumah. Sebaliknya, baginda diberi peluang mempelajari pelbagai aspek pemerintahan seperti ketenteraan dan pentadbiran. Dan walaupun baginda mencapai usia matang, Thutmose III tahu baginda perlu bersabar menunggu peluang selagi mana bonda tirinya berada di takhta sebagai Firaun.

Walaupun menggalas peranan sebagai Firaun, Hatshepsut masih tidak lupa siapa dirinya. Buktinya, pada setiap inskripsi patung-patung baginda mengandungi kalimah gelaran seperti Anak Perempuan Ra/Re atau perkataan yang merujuk kepada perempuan.

Bagi menjustifikasikan kedudukannya sebagai Firaun, Hatshepsut menggunakan gelaran Maatkare yang bermaksud kebenaran (maat) itu roh (ka) kepada Re/Ra. Kuncinya di sini ialah perkataan maat – penegasan bahawa keadilan dan keselamatan dipegang oleh dewa-dewi Mesir Purba. Sekiranya Firaun mahu mengekalkan dan mengembangkan lagi dua aspek tersebut, maka baginda harus berhubung secara terus dengan dewa-dewi. Justeru, dengan menggelar dirinya Maatkare, ia ibarat penegasan bahawa Hatshepsut merupakan Firaun yang sah.

Semasa era baginda inilah, kerajaan Mesir Purba menikmati keamanan dan kemakmuran yang panjang. Bagi menjamin sokongan rakyat, seperti Firaun-Firaun lain, Hatshepsut turut melaksanakan pelbagai projek monumen seperti kuil-kuil, jalan-jalan dan tempat-tempat perlindungan. Pengkaji Mesir Purba melihat monumen-monumen yang didirikan semasa era Hatshepsut sebagai berskala besar dan memperlihatkan cita-citanya sebagai Firaun.

Kebanyakan pengkaji Mesir Purba percaya semua projek ini digerakkan oleh menteri kepercayaannya, Senenmut. Senenmut mula diberi kepercayaan oleh Hatshepsut sebagai tutor kepada puterinya Neferure. Selepas baginda menjadi Firaun, beliau terus menjadi orang kepercayaannya dan diberi pelbagai gelaran. Ini termasuk gelaran Orang Pilihan Amun – gelaran yang membenarkannya menguruskan semua aktiviti pembinaan dan perniagaan sekitar Karnak.

Disebabkan kedudukannya itu, ia turut memberi peluang kepada Senenmut untuk membina 25 buah monumen khas untuk dirinya. Ini termasuk membina makam untuk dirinya berhampiran dengan makam Hatshepsut di Lembah Raja-Raja di barat Deir el-Bahri. Tetapi makam tersebut kosong, sama seperti makam figura Mesir Purba itu.

Hatshepsut dikatakan mangkat sekitar 1458 SM – tahun sama Thutmose III mula menggunakan gelaran Pemerintah Maat apabila menaiki takhta sebagai Firaun. Semasa era bagindalah, jajahan Mesir Purba merangkumi Syria, Kana’an dan Nubia. Semasa era pemerintahan baginda juga, segala ukiran dan patung Hatshepsut dimusnahkan.

Ada menyangka tindakan Thutmose III didorong oleh rasa dendam terhadap bonda tirinya kerana menafikan haknya sebagai pemerintah. Tetapi selepas kajian dibuat, didapati kebanyakan arahan pemusnahan patung dan ukiran Hatshepsut dibuat pada tahun-tahun terakhir pemerintahan baginda. Dorman percaya ia dibuat bagi menjamin naratif bahawasanya baginda mewarisi takhta secara terus daripada Thutmose II dan bukan menunggu selepas tamat pemerintahan bonda tirinya.

Ini kerana era pemerintahan Hatshepsut dilihat lebih berjaya jika dibandingkan dengan Firaun-Firaun sebelumnya. Thutmose III percaya perkara sebegini boleh berulang dan berpotensi mengancam kedudukan puteranya Amenhotep II. Lantas, perkara terbaik ialah dengan memadamkan semua pencapaian bonda tirinya.

Lantas, ini menjelaskan mengapa pengkaji Mesir Purba mengambil masa lama untuk mengetahui kisah Hatshepsut. Kisah baginda mula diketahui menerusi inskripsi-inskripsi yang diukir sekitar Deir el-Bahri. Kemudian pada 1903, Howard Carter menemui keranda khas Hatshepsut di Lembah Raja-Raja.

Pencarian baru di kawasan berkenaan pada 2005 membawa kepada penemuan mumia baginda pada 2017. Kini, mumia tersebut menjadi bahan pameran di Muzium Negara Peradaban Mesir (NMEC) di Kaherah selepas sebelum ini ditempatkan di Muzium Mesir. Sementara patung Hatshepsut bersaiz manusia yang terlepas daripada menjadi sasaran kempen Thutmose III kini dipamerkan di Muzium Metropolitan, New York.

RUJUKAN

Wilson, E. (2006, September). The Queen Who Would Be King. Smithsonian Magazine.

Hatshepsut. (2019, 10 Oktober). History.


Apa Yang Mengheret Amerika Sertai WWI?

Jerman mengambil masa 20 hari untuk menundukkan Belgium. 750,000 anggota tεηtεra dipimpin Karl von Bülow dan Alexander von Kluck kemudian melaksanakan dasar bumi haηgµs schrεcklιchkειt, yang terdiri daripada siri pεm-baη-taιaη dan pεmbµ-ηµ-haη besar-besaran.

Paling teruk terkesan ialah golongan wanita, yakni anak, isteri, dan ibu orang. Seluruh Belgium bergema dengan lolongan mereka, yang tidak terhitung berapa ramai dibiηa-sakaη Jerman.

Terlalu banyak kisah yang menceritakan tentang kelakuan Jerman. Seorang guru wanita dιmµtιlasιkaη dan kemudian dιgan-tµηg dalam keadaan tanpa seurat benang.

Bayi mulus yang tidak mengetahui apa-apa dι-tι-kam. Sana sini tentera Jerman mε-rσ-gσl dan mε-mσ-tσηg anggota badan selepas selesai (Gullace, 2002).

Benar atau tidak, naratif tersebut tidak penting kerana semua orang tahu peristiwa-peristiwa pahit ketika pεpεraηgan.

Tingkah laku Jerman di bumi Belgium inilah menjejaskan hubungan antara empayar tersebut bersama Amerika Syarikat. Tidak cukup dengan pεηgaηιayaaη ini, Jerman menenggelamkan RMS Lusitania pula.

Kapal penumpang tersebut berada di selatan United Kingdom, apabila sebuah kapal selam U-20 menjalankan kerja. Dalam kalangan ribuan penumpang, 128 orang merupakan warganegara Amerika Syarikat (Rosenborg, 2020).

Amerika Syarikat walau bagaimanapun tidak mampu keluar bεr-pε-raηg sesuka hati.

Woodrow Wilson memartabatkan dasar atas pagar, kerana masyarakat Amerika Syarikat terdiri daripada pendatang-pendatang daripada Ireland, Jerman, Scandinavia dan banyak tempat lagi.

Tindakan melulu hanya akan menggalakkan pεmbε-rση-takaη, tambah pula Jerman pada bila-bila masa boleh menempatkan ejen mereka dalam kalangan minoriti bangsa di Amerika Syarikat.

Dasar atas pagar Amerika Syarikat goyah kerana Jerman tanpa henti menenggelamkan kapal-kapal dagang Amerika Syarikat.

Pembangkang Republican tidak jemu menggesa Wilson pergi bεr-pε-raηg. Sentimen ini dikongsi jutaan rakyat, dicerminkan keputusan pilihan raya 1916.

Wilson memenangi pilihan raya tersebut tetapi hilang 158 kuasa pemilih (electoral votes). Kalau bukan kerana majoriti tipis iaitu 3,773 undi di California, tentu sekali Wilson tewas.

Wilson kembali ke White House, membawa sentimen atas pagar hinggalah tahun seterusnya apabila Paul von Hindenburg menewaskan Alexander Samsonov di Medan Timur.

Kekalahan Rusia memberi anjakan besar bagi pihak Jerman. Perancis dan United Kingdom pula sudah keletihan, dengan sumber keperluan dalam keadaan ηγaшa-ηγaшa ikan.

Walau bagaimanapun, Jerman juga sedang menghadapi kesusahan dengan bekalan makanan dan minyak berkurangan.

Amerika Syarikat pula mendapat manfaat besar dengan pε-pε-raη-gan di Eropah. Perdagangan melonjak tinggi, membawa peningkatan daripada AS$824.8 juta (AS$21.585 bilion hari ini) ke AS$2.25 bilion (AS$53.48 bilion hari ini) dalam masa empat tahun sahaja.

Institusi kewangan Amerika Syarikat meluluskan pinjaman besar-besaran untuk kegunaan Eropah (Horn, 2000).

Aktiviti ekonomi melonjak dalam sektor swasta, dengan pengeluaran industri melambung 20 peratus.

Wilson cuba mengharamkan sebarang pinjaman wang, tetapi Perancis berhujah bahawa tindakan tersebut tidak adil kerana dunia boleh saja membeli barangan Amerika Syarikat (Brands, 2003).

Jadi Jerman melihat dana Amerika Syarikat sebagai minyak yang meneruskan enjin pε-pεr-aη-gaη dalam kalangan mµsµh.

Hanya satu cara sahaja boleh menghentikan saluran ini: pε-pε-raη-gaη di medan Amerika. Jadi Arthur Zimmermann mengorak langkah besar bagi pihak Jerman.

Beliau menghantar sebuah telegram kepada Heinrich von Eckardt yang berada di Mexico.

Telegram tersebut mengandungi perintah jelas: jika Amerika Syarikat ingin menyelamatkan pihak Entente (sekutu), von Eckardt perlu menghubungi kerajaan Mexico.

Jerman bersedia untuk menjaminkan dana besar kepada Mexico untuk mengambil semula negeri-negeri Arizona, New Mexico dan Texas.

Jika Mexico ber-pε-raηg sekali, tentu sekali Amerika Syarikat tidak mampu menghantar bekalan ke Eropah (apatah lagi masuk campur).

Mexico pula tidak begitu yakin dengan jaminan Jerman. Venustiano Carranza pernah meminta bekalan emas pada tahun 1916, yang Jerman tidak mampu beri.

Tiga negeri Amerika Syarikat tersebut mempunyai angkatan yang kuat. Jika Mexico berjaya mengambil sekalipun, rakyat tempatan semuanya bεrsεηjata dan takkan mematuhi perintah Mexico.

Dan sebarang persengketaan bersama Amerika Syarikat hanya memburukkan hubungan Mexico bersama Argentina, Brazil dan Chile. Jadi Carranza memilih berbaik dengan tiga negara, tanpa tiga negeri pernah dimiliki dulu.

Tidak mendapat sokongan Mexico, kerajaan Jerman berdepan dengan masalah baru. Telegram Zimmermann dipintas British, yang memanjangkan perkara ini kepada Amerika Syarikat.

Wilson mempertimbang semua perkara yang berlaku, juga alternatif sedia ada. Pada 2 April 1917, British dan Perancis menghela nafas kesyukuran kerana Wilson membuat keputusan besar.

Di hadapan Kongres Amerika Syarikat, beliau membuat ucapan bahawa Amerika Syarikat terpaksa “bεr-pεr-aηg untuk menghentikan semua pε-pεr-aηgan” yang akan “menyediakan tempat selamat untuk demokrasi di dunia ini”.

Kongres Amerika Syarikat membuat undian setelah menghayati ucapan Wilson. Lapan orang tidak mengundi semasa Dewan Senat bersidang. Enam pula tidak bersetuju.

Tetapi suara mereka tidak penting, kerana 82 orang senator menyokong usul Wilson. Dewan Perwakilan bersidang hingga 3 pagi dua hari kemudian untuk meluluskan usul dengan undi 373-50.

Tentu sekali Entente melompat keriangan, tahu bahawa Jerman akan menggigil.

Telegram Zimmermann telah menjadi justifikasi penting (casus belli) yang membawa Amerika Syarikat ke medan Eropah.

Deruman idealisme Wilson (menggunakan demokrasi sebagai naratif politik) benar-benar menjadi, tambah pula beliau memaniskan dengan hujah berusaha tanpa kepentingan peribadi (we have no selfish ends to serve).

Dan pada 26 September 1917, Amerika Syarikat membuat pε-ηgε-bσ-maη besar-besaran. Dalam masa beberapa jam, mereka melepaskan lebih banyak b-σm di No Man’s Land berbanding sepanjang Pε-ra-ηg Saudara Amerika.

Dalam masa setahun, Jerman menyerah kalah.

RUJUKAN:

Brands, H.W. (2003). Woodrow Wilson: The American Presidents: The 28th President, 1913-1921. Henry Holt. Halaman 55-56.

Gullace, N. (2002). The (ditapiskan) of Our Sons: Men, Women and the Renegotiation of British Citizenship during the Great (ditapiskan). Palgrave MacMillan.

Horn, M. (2020). A Private Bank at (ditapiskan): J.P. Morgan & Co. and France, 1914-198. Business History Review. 74 (1): 85-112.

Rosenborg, J. (2020, Mac 9). (ditapiskan) of the Lusitania. Thought Co.


Saintis Yang Mati Kerana Lumur Diri Dengan Tahi Lembu

Saintis sekarang sangat berbeza untuk dibandingkan dengan saintis terdahulu. Saintis sekarang sudah ada disiplin kajian yang terperinci. Mana-mana kajian yang tidak ikut disiplin berisiko ditolak mentah-mentah. Pada zaman ini, saintis sudah tidak lagi menguji apa-apa pada diri sendiri. Semua penyelidikan sekarang guna tikus makmal, yang diubah suai secara genetik untuk kesesuaian kajian. Namun satu masa dahulu, saintis jenuh uji kajian pada diri sendiri. Yang menjadi; kira menjadi. Mana yang gagal menempa nama dalam sejarah untuk dibahan sampai sudah.

Memperkenal Heraclitus, seorang pakar falsafah pra-Socrates yang dilahirkan dan mati di Ephesus. Beliau boleh kata macam warga marhaen sekarang. Apa-apa ilmu yang tidak tahu, beliau belajar sendiri sampai ke tahap wajar kita cakap “street-smart”.

Pada beliau, bukan ilmu buku saja yang ada. Pengalaman hidup pun ada. Dan yang paling penting, beliau sangat bijaksana – tetapi sangat membenci orang keliling, suka menyendiri dan didapati ada simtom-simtom kemurungan (Costello, 2020).

Kekurangan Ilmu Berfakta Sebagai Asbab

Sejak kebelakangan ini, kita banyak belajar pasal hal kemurungan. Punca kejadian dan faktor sampingan disingkap secara saintifik untuk faham secara mendalam. Jangankan 2,500 tahun yang lalu – 10 tahun yang lalu, tanggapan umum pasal kemurungan sudah jauh berbeza. Dulu orang selamba cakap kemurungan berpunca daripada ketandusan iman akibat masalah pada hubungan dengan Tuhan. Masakan hubungan agama boleh jadi punca, sedangkan genetik main peranan (Schimelpfening, 2020).

Soal kemurungan memang menghantui fikiran Heraclius. Kajian moden menyatakan stress boleh membengkak hati dan sendi (Sapkota, 2017). Apabila organ dalaman membengkak, anggota luar nampak mengembung. Jadi orang zaman dulu macam Heraclitus bersangka-sangka – dan salah satu prasangka adalah, bengkak ini berpunca daripada cecair asing. Mereka siap panggil cecair ini dropsy. Untuk pulih, cecair ini kena dikeluarkan dulu.

Orang Yang Bijak Pun Boleh Silap

Ikut pemerhatian Heraclitus, haba memain peranan besar. Haba boleh mengeluarkan cecair daripada badan. Tetapi Heraclitus tidak mampu tahan api. Jadi beliau mencuba kaedah lain yang lebih efektif. Selama ini peluh saja keluar daripada badan. Dropsy masih ada. Maka beliau mengambil langkah lebih ekstrim, iaitu menyapu najis lembu pada seluruh anggota badan atas dasar: “tahi lembu panas. Haba akan mengeluarkan cecair daripada badan.”

Masalahnya, bukan cecair yang keluar daripada badan Heraclitus. Roh beliau yang tercabut keluar. Tidak pasti bila Heraclitus mati. Tetapi beliau ditemui dalam keadaan terperangkap dalam selaput najis dan sudah mula dibaham anjing. Ertinya, beliau sudah lama meninggal dunia. Memang betul – kisah ini disampaikan pada kita melalui rantaian mulut ke mulut. Risiko keralatan mesti ada, mungkin ditokok tambah orang tertentu terutamanya golongan yang membenci Heraclitus kerana sikap anti-sosialnya.

Andai kata kisah ini benar semutlak-mutlaknya, semua boleh ambil pengajaran. Sesuatu yang tidak diketahui secara sah mesti dianggap tidak diketahui langsung. Heraclitus mati kerana menyapu tahi lembu dengan prasangka boleh rawat dropsy. Bahasa moden, dropsy adalah edema yang puncanya sangat rambang.

Ilmu tanpa amal adalah sia-sia. Amal tanpa ilmu mengundang kecelakaan. Sekarang bayangkan benda sama dibuat kita sendiri. Dalam hal hidup. Dalam hal keagamaan.

Sekurang-kurangnya Heraclitus mati dalam kelumuran tahi lembu. Jangan satu hari di neraka, kita dilumpur dengan bahan lagi keji daripada tahi lembu kerana mengulangi kesalahan yang boleh dipelajari melalui budaya pembacaan. Elok mulai hari ini, kita baca artikel dulu sebelum komen. Jangan sekadar baca tajuk saja.

RUJUKAN:

Costello, S. (2020). Beyond Hope: Philosophical Reflections. Cambridge Scholars Publishing. Halaman 86.

Sapkota, N. (2017). Depression led pitting edema: A rarest case presentation. Int J Health Sci (Qassim). 11 (5): 77-78.

Schimelpfening, N. (2020, Disember 3). How genetics can play a role in depression? Verywell Mind.


Ringkasan Hari-Hari Terakhir Inkues Adib

3 Julai 2019 (Hari 37) – Adib Cedera di Tendang di Pintu Van.

Profesor Dr Shahrom Abd Wahid, pakar forensik berkata kepada mahkamah bahawa beliau yakin 80 hingga 90 peratus kecederaan di dada kanan arwah Adib Mohd Kassim berpunca akibat tendangan di pintu van Unit Bantuan Perkhidmatan Kecemasan (EMRS).

Menurut saksi inkues ke-29 itu, namun hanya ujian asid Deoksiribonukleik (DNA) pada pintu van EMRS itu yang mampu membuktikan sepenuhnya dengan penemuan DNA kepunyaan anggota bomba itu.

“Pihak sepatutnya melakukan ujian itu (DNA) adalah Jabatan Kimia, Hospital Kuala Lumpur (HKL) dan pihak polis,” katanya ketika menjawab soalan peguam, Syazlin Mansor yang mewakili keluarga arwah Adib.

Profesor Dr Shahrom turut berkata, pihaknya mendapati hanya objek pada pintu EMRS yang sama dengan kecederaan dialami arwah Adib.

4 Julai 2019 (Hari 38) – Bedah siasat Adib tak menyeluruh.

Prof Dr Shahrom Abd Wahid dalam prosiding inkues telah memberitahu mahkamah bahawa bedah siasat dijalankan Jabatan Forensik Hospital Kuala Lumpur (HKL) terhadap mayat arwah Adib Mohd adalah tidak menyeluruh, justeru tiada sebarang kesan lebam ditemukan di bahagian belakang badan anggota bomba itu.

“Bedah siasat bukan sekadar potong-potong sahaja, namun ia adalah pemeriksaan secara menyeluruh bagi mengetahui punca kematian seseorang, mereka (HKL) mengatakan melakukan bedah siasat, tetapi sebenarnya tidak,” katanya ketika menjawab soalan Pegawai Pengendali, Faten Hadni Khairuddin.

Menjawab soalan dikemukakan Faten, Prof Shahrom turut berkata, pihak forensik HKL tidak melakukan pemeriksaan, antaranya di bawah bahagian lapisan kulit dan jika dilakukan, pasti akan menemukan kesan lebam.

“Ini apa mereka katakan tidak ada, bagaimana hendak ada kalau tidak diperiksa,” katanya..

5 Julai 2019 (Hari 39) – Pakar Fizik Bidas Teori HKL

Saksi ke-30, Pakar Fizik Universiti Teknologi Mara UiTM tidak bersetuju dengan teori yang dikemukakan Pakar Forensik HKL, Dr Ahmad Hafizam Hasmi berhubung teori kecederaan arwah Adib yang menyebabkan kepatahan pada tulang rusuk belakang 1 hingga 7.

Pensyarah Kanan Fakulti Kejuruteraan UiTM, Dr Amir Radzi Ab Ghani berkata, mengambil kira berat van EMRS dan arwah Adib adalah tidak tepat, sebaliknya ia hanya melibatkan pengiraan berat terhadap berat pintu van EMRS sahaja.

“Dalam kes ini sepatutnya berat Adib tidak patut diambil kira, tidak boleh menghasilkan daya dalaman sendiri. Berat EMRS hanya boleh diambil kira sekiranya impak secara langsung tetapi hanya pintu van yang melanggar dia.Jadi saya tak setuju teori Hafizam mengambil kira berat kenderaan dan mangsa,” katanya kepada Mahkamah Koroner pada Selasa.

Tambahnya lagi, arwah Adib tidak mungkin akan terhumban jauh ke hadapan dan kecederaannya tidak serius sekiranya dalam keadaan bergerak berbanding kedudukan statik.

“Dia akan jatuh di situ juga dan tidak akan terhumban berbanding kalau dia statik,” katanya lagi yang merujuk kepada kecederaan seperti yang didakwa oleh Dr Hafizam.

16 Julai 2019 (Hari 40) – Bapa Adib Mohon ‘Heret’ AG ke Mahkamah

Bapa kepada arwah Adib, Mohd Kassim Abdul Hamid telah memfailkan permohonan ex-parte (sebelah pihak) terhadap Peguam Negara, Tommy Thomas bagi memulakan prosiding komital (hina mahkamah) berhubung kes inkuiri anaknya.

Permohonan untuk memulakan prosiding komital itu difailkan Mohd Kassim Abdul Hamid, 64, melalui Tetuan Mohd Zubir Embong & Associates di Mahkamah Koroner.

Pada prosiding hari ini, saksi inkues ke-30, Pensyarah Kanan Fakulti Kejuruteraan Mekanikal, Dr Amir Radzi Abd Ghani dipanggil ke mahkamah bagi memberi keterangan berhubung pengiraan daya hentaman ke atas bahagian dada arwah Adib.

17 Julai 2019 (Hari 41) – Inkues Adib: Sambung atau tutup?

Tarikh akhir inkues kematian arwah Adib ditutup atau bersambung lagi akan diketahui pada Rabu depan setelah pihak koroner telah menetapkan 24 Julai ini sebagai tarikh sama ada wujudnya keperluan untuk memanggil pakar patologi lain atau menamatkan prosiding inkues itu.

“Sama ada perlu memanggil saksi pakar patologi lain atau tidak akan diketahui pada tarikh itu (24 Julai),” katanya dalam prosiding inkues kematian arwah Adib di Mahkamah Koroner Shah Alam masuk hari ke-41, hari ini.

Selain itu, Koroner Rofiah turut menetapkan tarikh sama bagi permohonan bapa arwah Adib untuk memulakan prosiding komital terhadap Peguam Negara, Tommy Thomas berhubung punca kematian anaknya.

Sekian.

Tandatangan Petisyen di sini >>http://chng.it/SK2ggjMQTandatangan Petisyen di sini >>http://chng.it/SK2ggjMQTandatangan Petisyen di sini >>http://chng.it/SK2ggjMQ

KONGSIKAN, SEBARKAN


Doku-Drama Sejarah Sultan Muhammad Al-Fateh Di Netflix

Untuk yang tidak mengetahui, Netflix baru sahaja menerbitkan sebuah doku-drama berkenaan pen4klukan Konstantinopel oleh Sultan Muhammad Al-Fateh. Peminat sejarah Uthmaniyah pasti berminat untuk tonton doku-drama sejarah ini sebab bukan selalu Netflix nak paparkan kepada kita sejarah agung umat Islam kan? Kalau kau orang berminat, boleh cari The Rise Of Emp!re: Ottoman.

Kepada yang tidak mengetahui, doku-drama ini ialah sebuah drama sejarah yang diselang-selikan dengan ulasan-ulasan dari pakar sejarah, juga akan diiringi oleh naratif persis dokumentari daripada narrator.

Ada beberapa bahagian dalam dokumentari ini aku bersetuju, tetapi ada gambaran sejarah dalamnya yang buatkan aku geleng kepala kerana ketepatan yang diragui, dan ada bahagian dalamnya buat aku panas sebab sejarah yang sepatutnya dipaparkan langsung tak diceritakan kepada umum.

Cerita ni nak gambarkan sisi Machiavelli/Real Politik Al-Fateh. Atau cuba nak gambarkan sedemikian. Bagi aku ia nampak ahak try-hard sebab Al-Fateh tak nampak sisi cunning yang aku selalu baca dalam sejarah. Al-Fateh tampak seperti seorang anak muda panas baran, yang bertindak ikut kepala panas dia. Tak langsung nampak cici Machiavelli/Real-Politik/Helah Al-Fateh. Aku agak kecewa sebab percubaan untuk tonjolkan sisi yang aku jangkakan daripada Netflix ini gagal.

Yelah, selama aku hidup, drama, ceramah dan filem terlalu merontismkan sejarah hidup Al-Fateh, jadi aku cuba lari dari naratif romantism sejarah yang popular di Malaysia. Ya, memang ada babak yang menunjukkan sisi licik Al-Fateh, tetapi ditenggelamkan dalam kebanyakan babak kebudak-budakan, tidak efisyennya dia sebagai jeneral p3rang.

Adapun demikian, aku suka beberapa gambaran sejarah yang dipaparkan. Ya, Al-Fateh memang mengambil inspirasi daripada sejarah tokoh seperti Julius Caesar dan Alexander The Great. Sebab betapa dia nak jadi pen4kluk seperti mereka, nama panggilannya dalam sejarah pun digelar sebagai Sang Pen4kluk. Dek kerana betapa terinspirasinya dengan sejarah pen4klukan Caesar, tertakluk sahaja Konstantinopel, terus dia menggelar dirinya sebagai “Kaisar Rom”.

Berhentilah mengatakan dia “membuka” sedangkan fungsi sebuah empayar ialah pen4kluk. Tidak ada yang buruknya pada gelaran pen4kluk itu sebab bangsa-bangsa agung dalam sejarah, sememangnya akan melahirkan pen4kluk antara mereka! Bangsa Melayu memiliki penakluk hebat seperti Dapunta Hyang Sri Jayanasa dan juga Nakhoda Ragam, bangsa Arab berbangga dengan Khalid Al-Walid, maka selayaknya Al-Fateh, seperti mana namanya, seorang pen4kluk!

Aku juga suka bagaimana siri ini memaparkan watak Mara Branković, yang merupakan ibu tiri kepada Al-Fateh. Fakta menarik, Mara Branković bukan seorang beragama Islam, tetapi beragama Kristian Ortodoks dalam kebanyakan rekod.

Mara merupakan seorang wanita berbangsa Serbia, dan dari keluarga bangsawan Serbia yang dikahwin dengan Sultan Murad, ayahanda Al-Fateh. Tentang agamanya, barangkali perkahwinan mereka dibenarkan atas tradisi perkahwinan dengan ahli kitab.

Watak Mara ini agak senyap dalam tradisi penulisan sejarah Islam, tetapi peranannya sangat besar sebagai figura seorang ibu buat Al-Fateh, mata-mata Al-Fateh untuk memerhati kerajaan-kerajaan Kristian, juga sebagai pengimbang dan pengaman antara orang Islam dan orang Kristian. Dan ya, seperti mana dalam siri ni, Mara kekal seorang Kristian Ortodoks dan m4ti sebagai seorang Kristian Ortodoks, tidak memeluk Islam.

Tetapi aku agak bengang dengan bagaimana ibu kandung Al-Fateh digambarkan sebagai “figura yang misterius”, tidak dikenali sedangkan seluruh dunia mengenalinya sebagai Hüma Hatun. Makamnya masih mekar sebagai ibu kandung Al-Fateh. Entah bagaimana diletakkan dalam doku-sejarah ini dengan naratif “Al-Fateh sehingga hari ini tidak mahu bercerita mengenai ibunya.”

Ibu kepada sultan sebuah 3mpayar agung, kenapa nak dirahsiakannya? Sejarawan hanya berbeza pendapat mengenai bangsa ibunya sama ada orang Italy yang memeluk Islam, atau orang Macedonia. Aku rasa sengaja peranan ibu kandungnya dihilangkan dalam doku-sejarah ni sebab tak nak mengaburi peranan Mara sebagai figura seorang ibu buat Al-Fateh.

Juga, tentang bagaimana Al-Fateh dididik. Ia sebenarnya sebuah penghinaan apabila Al-Fateh dikatakan dipvkul oleh gurunya sampai lvka lalu dari lvka itu, ia mengalir dar4h. Sebenarnya dalam tradisi 3mpayar Uthmaniyah, adalah diharamkan dar4h seorang keturunan diraja ditumpahkan sebab mereka percaya ia akan mengundang malang dan bala. Jadi, agak cuai untuk penulis dokumentari ini membiarkan babak seperti ini dimainkan.

Dan langsung tak diceritakan tentang ketika Al-Fateh menjadi sultan kali pertama menggantikan ayahandanya Sultan Murad, baginda ada menulis surat kepada ayahandanya untuk kembali menjadi sultan dan melawan pemberontak. Yang diceritakan Al-Fateh direntap kekuasannya daripada ayahandanya sendiri dan juga perdana menteri Uthmaniyah iaitu Halil Pasha.

Seterusnya, banyak betul watak-watak penting yang tak diceritakan. Mana perginya Akshamsaddin, seorang ahli sufi yang merupakan guru agama Al-Fateh? Watak ini sangat besar dalam peranannya dalam mendidik Al-Fateh, bahkan beliaulah yang menasihati Al-Fateh untuk melakukan s3rangan terakhir ke atas Konstantinopel!

Mana pergi Hasan Ulubati, seorang syvhada muslim yang bersama dengan beberapa orang t3ntera Turki pada hari terakhir s3rangan telah memanjat tembok Konstantinopel lalu memacakkan panji Uthmaniyah sekaligus menaikkan semangat tent3ra Islam?

Mana pergi babak hebat lagi mengasyikkan mengenai Al-Fateh mengimamkan solat jemaah ratusan ribu t3nteranya di hadapan kota Konstantinopel sehinggakan menggentarkan jiwa tent3ra kafirun melihatkan betapa bersatu-padunya t3ntera Islam di bawah satu akidah dan agama!

Mana pergi usaha Al-Fateh mencari makam sahabatnya nabi mencari Abu Ayub Al-Ansari  yang ditanam di dinding kota Konstantinopel ketika percubaan pertama umat Islam men4kluk Konstantinopel pada kali pertama dahulu berhasil dengan kegagalan? Pasti indah dapat menyaksikan ulangan semula Al-Fateh menemui tubuh sahabatnya nabi yang tidak reput dek masa dan dilindungi ALLAH ini.

Kalau dikatakan nak bagi doku-sejarah ini bebas daripada unsur spiritual, dan memberi nafas sekular, kenapa perkara seperti bulan menjadi merah, ramalan astrologi yang mengarut, legenda atas Hagia Sophia ada aura eletrik, tayangan foto Virigin Marry menaikkan semangat para tent3ra Kristian, dan unsur-unsur legenda lain diketengahkan, tetapi tidak babak solat berjemaah beramai-ramai.

Ada juga babak kontroversi yang menjadi perbahasan sejarawan seperti penj4rahan selepas Konstantinopel jatuh tidak terlihat dalam siri ini. Ada rekod sejarah mengatakan ya, Konstantinopel selepas kejatuhannya, maka tent3ra-tent3ra Al-Fateh menj4rah harta-harta di dalamnya sehinggakan membuatkan Al-Fateh menangis memerhati ker0sakan yang berlaku.

Namun, bukan semua sejarawan bersetuju dengannya, dan kebanyakan sejarawan turki membantah naratif ini dengan membawa bukti-bukti lain menentangnya. Dan memandangkan siri ini dibuat oleh orang Turki, makanya aku tak hairan sangat kenapa ia tak dimasukkan langsung dalamnya.

Lagi satu nak tegur ialah bagaimana Janissari yang tak seiring dengan penerangan sejarawan dalamnya. Dalam satu babak, sejarawan memuji Janissari sebagai t3ntera professional terawal dalam sejarah, tent3ra yang sangat berdisipilin, dilatih dari kecil, didoktrinkan dengan semangat j!had, namun gambaran untuk Janissari mengiringi penerangan tu seolah-olah mengambarkan Janissari ni tent3ra paling tak berguna kat Eropah!

Selain itu, bagaimana t3ntera Uthmaniyah dalam filem ini, juga para sultannya digambarkan langsung tidak kena dengan gambaran sejarah membuatkan aku agak menyirap. Mana serban Al-Fateh yang diperbuat daripada kain kafannya? Kenapa sultan memakai baju serba hitam sahaja sedangkan sejarah selalu menulis sultan memakai pakaian berwarna-warni?

Kenapa Janissari tidak memakai baju besinya? Mana s3njata lain macam mvskets and arquebvses? Uthmaniyah dikenali sebagai 3mpayar serbuk api pertama dalam sejarah bukan kerana meriam semata-mata, tetapi kerana penggunaan s3njata api yang sangat efektif!

Bahkan angkatan berkuda Sipahi milik Uthmaniyah yang seolah-olah tidak wujud langsung. Turki asalnya berp3rang persis seperti orang Monggol, berasal daripada kawasan sepermainan yang sama, namun bagaimana keturunan bangsa nomad berkuda ini tidak digambarkan tidak memiliki angkatan berkudanya langsung? Ia satu penghinaan sebenarnya kepada sejarah Turki.

Akhir kata daripada aku, aku bagi 4/10 sahaja daripada doku-drama sejarah yang sangat-sangat tidak lengkap ini! Terlalu banyak kenapa daripada kepuasan yang aku cari sebenarnya…


Hj Abdurrahman Limbong & Hizb Bahr

Kemerdekaan Tanah Melayu tidak datang bergolek. Banyak darah yang tumpah dan nyawa yang gugur. Abdurrahman Limbong salah seorang pejuang tanah air yang bermati-matian melawan Inggeris

Kehebatan pahlawan Islam tidak bergantung kepada upaya fizikal semata-mata. Hj Abdurrahman Limbong istiqamah beramal dengan sebuah wirid perang yang dipanggil Hizb Bahr.

Setiap kali solat Subuh & Isya’, beliau takkan tinggalkan amalan membacanya seusai salam terakhir. Wirid Hizb Bahr dibacakan secara berjemaah atau bersendirian dengan istiqamah. Ia menjadi sumber kekuatan rohani yang ampuh.

Jihad fisabilillah yang dipimpin Hj Abdurrahman Limbong dilancarkan di Terengganu pada tahun 1922 sampai 1928. Inggeris sudah melampaui batas. Perjuangan ini selaras dengan fatwa dari Khilafah Turki Uthmaniah yang menyeru ummah memerangi penjajah kuffar.

Nama panjang pahlawan Terengganu ini ialah Haji Abdurrahman bin Abdul Hamid bin Abdul Qadir. Dipanggil masyarakat setempat: “Tok Limbong”. Beliau tidak berjuang dengan jiwa yang kosong. Ilmu agama, persilatan dan hikmah telah dituntut dengan saksama.

Pengajian sifat 20 telah dikhatamkan dengan bimbingan guru akidah. Pengajian tasawuf tidak ditinggalkan dengan asuhan ulama terkenal, Tokku Paloh. Di antara kitab yang sempat ditalaqqi oleh Tok Limbong ialah Siyarus Salikin, Hidayatus Salikin dan Durr Nafis.

Dari pengalaman hidup pahlawan ini, telah membuktikan pengajian sifat 20 tidaklah membuang masa ataupun sia-sia. Faktanya, ia telah menjana kekuatan jiwa yang tidak mudah gentar dengan senapang penjajah.

Abdurrahman Limbong telah dibuang negeri ke Mekah pada tahun 1928z Akibat memberontak dengan Inggeris, beliau akhirnya meninggal dunia di sana dan dikebumikan di sana.


Serang Hendap Komunis  Di Tanjung Batu Babi, 1971

“AGI idup agi ngelaban” sememangnya sinonim dengan anggota parajurit kita apabila berbicara tentang tugas-tugas mereka yang sentiasa berada di dalam keadaan genting. Adakalanya satu perjalanan yang biasa-biasa boleh bertukar menjadi satu malapetaka yang meragut nyawa mereka. Inilah yang terjadi di dalam satu tragedi yang berlaku di Tanjung Batu Babi, Sungai Katibas pada tahun 1971.

Kisah bermula pada tanggal 20 Januari 1971 apabila Leftenan Muda Anuar Basha Khan bin Haji Zakaria diarahkan oleh Ketua mereka untuk ke Nanga Bangkit iaitu satu kawasan yang terletak di Sungai Katibas berdekatan dengan Nanga Engkuah. Pada ketika itu arahannya adalah untuk berjumpa dengan para Tuai Rumah di kawasan tersebut untuk menghadiri satu mesyuarat antara pasukan keselamatan dan pemimpin tempatan yang akan diadakan pada tanggal 21 Januari 1971. Selain daripada itu mereka juga diarahkan untuk mencari beberapa bahan binaan bagi membina sebuah asrama pelajar di Nanga Bangkit yang akan menjadi antara tanggungjawab CSR tentera kepada masyarakat setempat.

Sudah menjadi kebiasaan apabila setiap arahan ketenteraan tidak akan dijalankan bersendirian lebih-lebih lagi sudah diketahui bahawa musuh seperti komunis itu ada dimana-mana jadi PW2 Lenggu Ak Cina, Renjer Umok Ak Mambang, Renjer Lian Ak Anyi, Renjer Limping Ak Gayang, Renjer Engkas Ak Judik, Renjer Nawawi bin Saffie, Renjer Kelabu Ak Nyalang, Renjer Midong Ak Gundi, Renjer Suntai Ak Duin, Renjer Shaffiee bin Saat dan “Signaller” Ahmad bin Shafie dihimpun menjadi satu unit platun kecil untuk menjalankan misi mereka. Pergerakan menuju ke Nanga Bangkit bermula kira-kira jam 2.00 petang pada hari yang sama setelah mendapat taklimat daripada ketua mereka mengenai sebarang kemungkinan yang berlaku di dalam misi mereka.

Siaga segalanya maka tepat jam 2.30 petang, mereka telah menaiki dua buah bot dari Nanga Engkuah untuk ke Nanga Bangkit. Sebuah bot dinaiki oleh PWII Lenggu Ak Cina dengan enam anggota manakala sebuah lagi bot dinaiki oleh Leftenan Muda Anuar bersama tujuh lagi anggota mereka. Dijangka perjalanan dari Nanga Engkuah menuju ke Nanga Bangkit akan mengambil masa selama 3 jam setengah untuk sampai ke destinasi. Bagi tujuan keselamatan juga diarahkan bot yang dinaiki oleh PWII Lenggu Ak Cina mengharungi Sungai Katibas di sebelah kiri manakala yang dinaiki oleh Leftenan Muda Anuar akan berada di sebelah kanan.

Persinggahan pertama mereka adalah di sebuah sekolah yang terletak di Nanga Bangkit dan disitulah mereka bermesyuarat seketika dengan seorang guru bagi mengambil informasi mengenai bahan binaan yang dikehendaki dan kemudian akhirnya memudiki kembali Sungai Katibas untuk urusan pemberitahuan kepada pemimpin masyarakat di sepanjang rumah panjang di situ.

Hampir enam buah rumah panjang di sepanjang Sungai Katibas mereka ziarahi untuk memberitahu mengenai mesyuarat yang hendak diadakan pada keesokan harinya. Dan setelah informasi disampaikan di rumah panjang yang dikenali sebagai Rumah Eton mereka menuju ke Rumah Dinggai. Dikala inilah mereka diarahkan untuk berhati-hati kerana melalui risikan dimaklumkan bahawa masyarakat Rumah Dingai agak pro kepada TNKU. Lokasi Rumah Dingai pula terletak di sebelah kanan Sungai Katibas dan di titik pertemuan dua cabang sungai iaitu Sungai Ning yang juga dikenali sebagai Tanjung Batu Babi.

Dan diketika melalui Tanjung Batu Babi inilah kedua-dua bot yang membawa PWII Lenggu Ak Cina dan Leftenan Muda Anuar berserta 12 yang lain telah diserang hendap oleh pihak komunis yang berselindung di sebalik kawasan berbukit. Pihak musuh telah menjadikan enjin bot sangkut sebagai sasaran mudah bagi mematikan perjalanan bot-bot anggota keselamatan pada masa itu. Namun walau menjadi sasaran mudah PWII Lenggu dan rakan-rakannya tidak beralah biarpun pada masa itu dikatakan bot mereka berpusing-pusing dibawa arus deras di Tanjung Batu Babi.

PWII Lenggu dan rakan-rakannya di dalam keadaan yang payah akhirnya berjaya mendarat di tebingan dan terus-terusan memuntahkan peluru daripada senjata mereka ke arah sasaran. Disinilah mereka menyaksikan lima rakan yang menaiki bot bersama PWII Lenggu berjuang sehingga ke titisan darah yang terakhir di mana akhirnya mereka sendiri terkulai layu rebah sebagai bunga bangsa akibat terkena muntahan peluru komunis.

Melihat kejadian itu, Leftenan Muda Anuar dan tujuh lagi anggota dari sebelah kiri telah cuba menghampiri kumpulan PWII Lenggu. Namun amat sukar untuk mendarat ke tebingan kerana mereka juga turut menjadi sasaran mudah pihak komunis. Pada ketika enjin bot tidak berfungsi kerana ditembak komunis, Renjer Suntai Ak Duin terkena tembakan betul-betul di kepalanya menyebabkan beliau terjatuh di dalam sungai. Melihat kejadian itu Renjer Engkas dan Renjer Kelabu pula terjun ke dalam sungai bagi mencari perlindungan dan berenang ke sebelah kiri tebingan Sungai Katibas. Mereka mencuba sebaik mungkin untuk membalas tembakan dari tebingan situ.

Manakala Leftenan Muda Anuar, Renjer Nawawi, Renjer Midong dan Signaller Ahmad pula tetap masih diatas bot sambil cuba berlindung dengan berbalas tembakan dari atas bot. Pada ketika itulah juga dinyatakan bahawa Leftenan Muda Anuar turut terkena tembakan di kepala dan begitu juga Renjer Midong dan Signaller Ahmad yang terkulai kerana cedera yang parah. Yang tinggal masih melepaskan tembakan adalah Renjer Nawawi sehinggalah hujan rahmat menyelamatkan mereka semua. Ini kerana dikatakan selepas itu pihak komunis telah memberhentikan serangan mereka dan berundur.

Akibat tidak mampu berbuat apa-apa kerana enjin bot rosak akhirnya bot yang dinaiki oleh Renjer Nawawi bersama anggota yang cedera telah hanyut mengikut arus sungai Katibas yang deras. Dan sekali lagi mereka bernasib baik kerana ditemui oleh Pegawai Pemerintah mereka yang di dalam perjalanan dari Song ke Nanga Engkuah iaitu Leftenan Colonel Syed Abdul Aziz bin Syed Razak. Merekalah yang menyelamatkan Renjer Nawawi dan rakan-rakannya yang akhirnya membawa mereka ke lokasi serangan. Di situ mereka menjumpai lima mayat anggota renjer yang sudah tiada dengan PWII Lenggu anak Cina walau masih bernafas tetapi cedera parah.

Akhirnya bantuan sampai ke Tanjung Batu Babi dengan Leftenan Ragunathan diarahkan untuk memusnahkan komunis yang membuat serangan hendap itu. Mereka menjejak segerombolan komunis ini melalui jejak yang mereka tinggalkan dan akhirnya pada hari yang sama berjaya juga memusnahkan mereka. Disamping itu semasa mereka mula-mula menjejak komunis di sebalik bukit di Tanjung Batu Babi itu mereka turut menjumpai dua mayat anggota komunis yang berjaya dibunuh oleh PWII Lenggu dan rakan-rakannya.

Sementara itu, Pegawai Pemerintah mereka sendiri membawa mayat-mayat anggota renjer yang terbunuh di dalam satu bot manakala Leftenan Muda Anuar dan PWII Lenggu yang cedera parah bersama-sama dengan Renjer Midong juga Signaller Ahmad bersama-sama yang selamat telah dihantar ke Tactical Headquaters untuk bantuan perubatan. Sampai di Headquaters mereka memohon bantuan udara untuk membawa Leftenan Muda Anuar dan PWII Lenggu ke hospital.

Namun sudah menjadi ketentuan Illahi, PWII Lenggu Ak Cina tidak sempat menaiki helikopter untuk bantuan perubatan yang lebih sempurna kerana beliau menghembuskan nafasnya yang terakhir selang beberapa minit sebelum helikopter itu tiba di lokasi. Hanya Leftenan Muda Anuar sempat diterbangkan ke Sibu bersama yang lain dan selamat setelah melalui pelbagai pembedahan untuk mengeluarkan peluru di dalam badan mereka.

Tujuh perajurit Malaysia gugur sebagai bunga bangsa di dalam satu serang hendap komunis pada tanggal 20 Januari 1971 di Tanjung Batu Babi manakala yang lain cedera dan selamat. Di dalam sejarah juga menyaksikan PWII Lenggu anak Cina merupakan anak iban atau bumiputera Sarawak yang pertama menerima Pingat Seri Pahlawan Gagah Perkasa daripada Kerajaan Malaysia. Sebagai mengenang jasanya, sehingga sekarang ada satu nama jalan yang dinamakan Jalan Lenggu Anak Cina yang wujud di Kem Tentera Desa Tun Hussein Onn. Ianya sebagai bukti kukuh bahawa kepahlawanan anak Iban Sarawak ini sentiasa dihargai di dalam dunia ketenteraan Malaysia untuk selama-lamanya.

Lest We Forget!

-HB-

#KamekSayangSarawakBah

Rujukan:

1. SP PW2 Lenggu Anak Cina – Ambush in Sungei Katibas
http://renjervalour.blogspot.my/2005/10/wo-2-lenggu-ak-china-seri-pahlawan.html

2. Seri Pahlawan Gagah Perkasa
http://www.maele.net/english/roslina/Text%20on%20frontpage.htm


Peranan Jeneral C. William Westmoreland Dalam Perang Vietnam

“Militarily, we succeeded in Vietnam. We won every engagement we were involved in out there.”

Kata-kata ini diungkapkan oleh Jeneral C. William Westmoreland dalam Washington Post pada tahun 1986. Walaupun ada benar kata-kata beliau jika dilihat daripada aspek ketenteraan (militarily), bahawa mereka, Amerika Syarikat telah memenangi perang Vietnam (atau IndoChina Kedua), namun General Westmoreland gagal memahami maksud tersurat frasa yang sering kali dilaungkan sewaktu peperangan, iaitu “hati dan minda” (hearts and minds). Vietnam merupakan bentuk peperangan politik yang gagal difahami oleh General Westmoreland.

Siapakah Jeneral Westmoreland, tokoh yang dibanggakan di Amerika Syarikat? Beliau merupakan seorang komander tentera Amerika Syarikat di Selatan Vietnam dari tahun 1964 ke 1968. Beliau dikatakan sebagai anggota tentera yang terbaik mewakili tentera Amerika Syarikat pada ketika itu, dengan rekod cemerlang mengetuai bahagian infantri ketika berusia 31 tahun, anggota pasukan meriam yang menjadi askar payung terjun, Jeneral Mejar tentera yang termuda di usia 42 tahun, dan kejayaan-kejayaan bukan tradisional lain seperti keupayaan menerbangkan helikopter dan pernah melanjutkan pelajaran dalam bidang pentadbiran di Harvard Business School. Rekod ketenteraan beliau dalam Perang Dunia Kedua dan Perang Korea membuktikan keberaniannya. Malah penampilan beliau secara fizikalnya meningkatkan kredibiliti dan membangkitkan rasa hormat orang lain terhadapnya.

Kaedah peperangan beliau mudah saja: bawa peperangan ke musuh, dan bunuh musuh dengan pantas sebelum mereka dapat digantikan. Dan di mana yang sesuai, serang dengan kuat.

Beliau sering memetik kata-kata oleh Duke of Wellington, seorang pakar ketenteraan dan politik di abad ke-19 Britain, “A great country cannot wage a little war.”

Namun walaupun dengan kejayaan dan sumbangan beliau, kelemahan beliaulah yang menyumbang kepada kegagalan tentera Amerika Syarikat dalam Perang Vietnam. Berdasarkan pengalaman mereka yang pernah bekerja dengan General Westmoreland, ataupun yang rapat dengan beliau, semuanya memberikan gambaran negatif tentang beliau. Antaranya, beliau dikatakan seorang yang “dense, arrogant, vain, humourless and too honest.” Sikapnya yang terlalu bangga membuatkan beliau enggan mengundur diri daripada serangan balas ketenteraan, dan beliau juga dikatakan berat hati untuk menukar strategi ketenteraan sepanjang peperangan berlaku, yang menyumbang kepada kegagalan.

Jeneral Westmoreland telah diberikan kebebasan sepenuhnya bagi menentukan kaedah untuk memenangi peperangan di Selatan Vietnam, dan beliau memilih untuk melaksanakan bentuk peperangan pelupuhan (war of attrition), menggunakan taktik search and body destroy, di mana merit dalam bentuk pengiraan mangsa yang terkorban. Beliau beranggapan dengan membunuh seramai musuh yang boleh, mereka akan melumpuhkan semangat musuh untuk melawan dan terus berperang. Beliau menidakkan dua aspek penting dalam peperangan ketika itu, iaitu menambah baik aspek ketenteraan Vietnam Selatan dan pendamaian.

Dengan pemfokusan terhadap penggunaan senjata api semata-mata, beliau tidak mempedulikan aspek persekitaran di mana politik memainkan peranan yang penting. Beliau telah meminta dan menerima kehadiran tentera Amerika Syarikat dalam jumlah yang banyak, dan dari situ berupaya mengakibatkan korban perang yang besar jumlahnya terhadap musuh. Namun, ia tidak berupaya mencapai matlamat yang disasarkan. Pihak musuh tidak hilang semangat, malah mereka terus kekal berperang dan melawan. Dan apa yang beliau lakukan?

Terus menghantar tenteranya untuk berperang. Beliau juga menggunakan jumlah angka korban perang sebagai tanda kemajuan dan kemenangan sedangkan ia tidak memberi makna. Stanley Karnow, seorang wartawan dan sejarawan Vietnam ada mengatakan: “Westmoreland did not understand – that there was not a breaking point (to break the enemy’s spirit using massive airpower and death tolls), they were breaking ours (U.S. Army).”

Menurut sekolah pemikiran tindakan cegah pemberontakan (counterinsurgency), iaitu salah satu sekolah pemikiran yang dominan berkenaan strategi peperangan Amerika Syarikat di Vietnam, Jeneral Westmoreland dan tentera Amerika Syarikat gagal kerana mereka tidak mengadaptasi prinsip counterinsurgency sewaktu peperangan. Krepinevich dalam buku beliau, The Army and Vietnam (1986), dan para sarjana lain dalam sekolah pemikiran yang sama juga mengatakan bahawa Amerika Syarikat telah mengaplikasikan konsep peperangan yang salah dalam melawan musuh mereka.

Namun begitu, sekolah pemikiran revisionis pula mempertahankan tindakan General Westmoreland di medan peperangan. Penjelasan utama yang dibentangkan oleh pihak pemikir revisionis adalah mengambil kira situasi atau realiti sebenar yang berlaku sewaktu peperangan di Vietnam Selatan – ancaman yang ditimbulkan oleh pihak Vietnam Utara dan unit tentera Vietcong – memberikan General Westmoreland tiada alternatif melainkan fokus terhadap penggunaan kaedah peperangan konvensional. Sejarawan revisionis membahaskan bahawa pihak Amerika Syarikat tidak dapat berperang menggunakan prinsip counterinsurgency kerana ancaman yang dihadapi di Vietnam Selatan amat berbeza dan kompleks berbanding yang dikenakan oleh pihak pemberontak bersenjata di kawasan perkampungan.

Seperkara yang juga perlu diambil kira, kaedah peperangan tentera Amerika Syarikat pada ketika itu adalah mengikut pengalaman-pengalaman lepas mereka, seperti mana tentera Amerika Syarikat pada tahun 1960-an telah dilatih, disusun, diajar dan dididik untuk melawan. Ia merupakan satu-satunya bentuk peperangan yang pernah dihadapi oleh mana-mana pegawai kanan tentera Amerika Syarikat pada ketika itu. Justeru itu, tidak hairanlah jika kaedah peperangan tentera Amerika Syarikat di Vietnam bersifat konvensional.

Dengan mengamati dua hujah ringkas ini dan mengambil kira keperibadian dan pengalaman Jeneral Westmoreland, secara umumnya ramai bersetuju dengan sekolah pemikiran counterinsurgency tentang bagaimana pihak Amerika Syarikat sepatutnya mengendalikan peperangan di Vietnam. Walaupun selepas 41 tahun kejatuhan Saigon (sekarang dikenali sebagai Ho Chi Minh), sehingga hari ini, sejarah peperangan Vietnam masih menimbulkan ketidakpuasan hati di kalangan pihak tentera Amerika Syarikat dan perbincangan politik. Malah terdapat pemikir yang lebih suka menimbulkan persoalan ‘siapa yang salah’ (who was to blame) yang sebenarnya tidak membantu dalam menambahbaik strategi peperangan pihak tentera Amerika Syarikat dari segi perancangan dan pembuatan keputusan. Ada juga pihak yang berpendapat bahawa walau apa pun keputusan yang dibuat sewaktu pertempuran, perang ini tidak akan dapat dimenangi. Kolonel Gian Gentile ada mengulas, “The United States lost the war in Vietnam. And we lost it for reasons having less to do with tactics than with the will, perseverance, cohesion, indigenous support, and sheer determination of the other side, coupled with the absence of any of those things on the American side.”

RUJUKAN:

The Army and Vietnam oleh Andrew Krepinevich, Jr. (1989).

Who Lost Vietnam?: Soldiers, Civilians, and US Military Strategy dalam Jurnal International Security, tulisan McAllister, James. (2010-2011).

US Army Strategy in the Vietnam War, dalam Jurnal International Security, tulisan Spector, Ronald H. (1987).

“The War Over the Vietnam War,” The Wall Street Journal, tulisan Boot, Max. (2011)

“General Westmoreland dies, led US in Vietnam,” The Boston Globe, tulisan Feeny, Mark. (2005)

“General William Westmoreland Reports on the Vietnam War,” WNYC, tulisan Quarles, Philip. (2016)

“The General Who Lost Vietnam,” Time, tulisan Thompson, Mark. (2011)


Mampukah India Membersihkan Sungai Ganges?

Satu kebimbangan masyarakat global hari ini ialah kemunculan mikroplastik di lautan dunia hari ini. Semua ini berlaku apabila sampah dari sungai-sungai dibawa ke laut. Tetapi ia bukan sesuatu yang mudah untuk membersihkan sampai daripada sungai-sungai terutama membabitkan sungai yang berstatus mistik dan suci mengikut kepercayaan penduduk India: Sungai Ganges.

Secara ringkas, Sungai Ganges merupakan antara sungai terbesar di dunia. Bagi penganut agama Hindu, di sinilah Dewi Ganga (dewi penyucian dan kemaafan) bersemayam. Lantas bagi mereka, air sungai ini dikatakan mampu menyucikan jiwa mereka dan berupaya membersihkan sungai secara sendirinya.

Sungai Ganges dikatakan bermula dari Glasier Gangotri di sebelah barat Pergunungan Himalaya – beberapa batu dari Tibet. Dari situ, ia akan menuruni kawasan lembah gunung menuju ke kawasan lembah utara India yang subur.

Ia kemudiannya menghala ke timur menuju ke Bangladesh di mana ia menerima aliran air dari 10 buah anak sungai. Selepas sungai ini bergabung dengan Sungai Brahmaputra, air akan mengalir ke laut di Teluk Bengal.

Sungai Ganges merupakan sungai air tawar ketiga terbesar di dunia selepas Sungai Amazon dan Sungai Nil. Dan ia menjadi nadi kehidupan seluruh penduduk Nepal, sebahagian penduduk Bangladesh dan suku daripada 1.4 bilion warga India hari ini.

Dari segi pencemaran, ia sudah menjadi saksi pelbagai kerosakan manusia terutama berskala industri – ada yang bermula sejak era penjajahan British lagi. Bukan sedikit elemen memudaratkan muncul dalam analisis sampel air sungai seperti arsenik, kromium dan merkuri. Plastik? Itu merupakan komponen pencemaran terbaru. Ini belum dicampur dengan aliran sampah termasuk najis manusia dan haiwan yang ditolak masuk ke sungai berkenaan.

Dan menjelang musim banjir yang berlaku pada musim panas, ia boleh saja bertukar menjadi ganas dan membanjiri petempatan manusia. Antara yang kerap terjejas ialah negeri Bihar di mana kebanyakan penduduknya menetap di luar bandar. Selepas banjir surut, bukan sedikit sampah plastik yang ditemui – diburukkan lagi dengan sikap penduduk yang membuang sampah dalam sungai.

Jadi, mengapa India berdepan masalah plastik yang kronik? Semua ini bermula pada tahun 1990-an seiring dengan proses liberalisasi ekonomi negara itu. Plastik pada harga berpatutan dianggap memudahkan kehidupan setiap lapisan masyarakat dari golongan kaya hinggalah golongan miskin.

Beg plastik, bekas makanan dan pembungkus makanan membantu makanan lebih tahan lama. Pakaian dan kasut sintetik dapat dinikmati oleh golongan kanak-kanak pada harga murah. Sementara plastik kecil membantu penduduk membeli barang mengikut kemampuan mereka.

Tetapi sebelum dekad 1990-an berakhir, ia mencetuskan krisis alam sekitar yang kronik. Di Mumbai, lambakan beg plastik yang dikeluarkan peruncit-peruncit menyebabkan kerajaan tempatan tidak dapat mengendalikan jumlah sampah yang banyak. Di Delhi, tapak-tapak pelupusan sampah dianggap bom jangka bencana alam sekitar.

Ia turut tersebar ke kawasan luar bandar dan rizab-rizab alam berstatus taman negara. Menurut renjer Taman Negara Rajaji, Mohammad Yusuf, beliau pernah melihat gajah makan plastik di tapak pembuangan sampah. Malah, sudah ada laporan haiwan-haiwan lain dari burung hinggalah harimau kumbang turut memakan sampah plastik.

Di negara lain, isu ini mungkin dipandang sepi kerana masih wujud sistem pengambilan dan pelupusan sampah yang sistematik. Tetapi di India, sistem ini tidak cekap dengan kadar kutipan dan pelupusan yang rendah. Dan ia hanya wujud di bandar-bandar besar. Bagi penduduk luar bandar, pilihan mereka ialah meletakkan sampah di tepi sungai dan mengharapkan ia diambil begitu saja.

Dengan pengurusan sampah yang buruk dan kecenderungan penduduk India menjadikan sungai mereka sebagai tempat pembuangan sampah, ia merupakan satu realiti yang menyedihkan. Tetapi dengan sampah berskala begini, bolehkah ia diatasi dengan meletakkan mesin-mesin yang mengutip sampah seperti yang diperjuangkan seorang pemuda Belanda bernama Boyan Slat?

Slat, 27, merupakan pengasas pertubuhan bukan kerajaan Ocean Cleanup. Beliau dikenali kerana mahu memperkenalkan mesin yang dapat mengumpul sampah sekitar utara Lautan Pasifik iaitu Mr. Trash Wheel. Pada awalnya, skim ini dianggap tidak berjaya kerana ia memerlukan mesin mengutip sampah secara berterusan dan mustahil untuk membuang mikroplastik.

Tetapi Slat tetap meneruskan usahanya itu dan hari ini, mesinnya masih lagi beroperasi. Malah, saintis-saintis marin turut memuji usahanya itu. Kemudian, Slat merancang untuk mengembangkan Mr. Trash Wheel di peringkat sungai dan berharap dapat membersihkan ribuan sungai yang tercemar dalam tempoh lima tahun.

Namun begitu, rancangan ini terpaksa ditangguhkan akibat pandemik Covid-19. Tetapi kini, ia sedang berjalan di Republik Dominica, Malaysia, Indonesia dan Vietnam. Jika digabungkan kutipan sampah dari Pasifik, mereka berjaya mengumpul lebih 2.4 juta tan sampah.

Tetapi Slat sendiri mengakui menggunakan mesinnya bagi sungai seperti Ganges, ia merupakan satu cabaran berbeza. Lebih baik mesinnya itu dibawa ke bandar-bandar tertentu seperti Dhaka dan Kolkata serta diletakkan di anak sungai yang mengalir di kota-kota ini. Ia dilihat jauh lebih baik bagi mengekang sampah daripada masuk ke Sungai Ganges.

Isu ini boleh saja menjadi lebih buruk jika tidak kerana kesungguhan sektor bukan formal India. Sektor ini banyak mengitar semula botol-botol plastik dengan kadar setinggi 60% – lebih tinggi daripada Amerika Syarikat. Tetapi untuk sampah lain, ia tidak menawarkan insentif kewangan seperti botol-botol plastik. Ini mengakibatkan sampah seperti plastik pembungkus makanan terus bertambah di jalanan dan sungai India termasuk Ganges.

Bukan tidak ada polisi membabitkan kebersihan di India. Malangnya, wujud jurang yang besar bukan saja di peringkat kerajaan pusat tetapi juga di peringkat kerajaan negeri dan kerajaan tempatan. Hendak realisasikan sasaran yang rendah pun sudah gagal dari awal lagi.

Tetapi sejak beberapa tahun kebelakangan ini, semakin ramai yang menggesa hal ini diberi perhatian segera. Suka atau tidak, ia akan terus bertambah dan bakal menyusahkan generasi akan datang. Akan tetapi, dengan India masih teragak-agak dalam soal menghentikan penggunaan arang batu sebagai bahan api, mengharapkan negara itu bertindak lebih pantas untuk menyelamatkan Sungai Ganges ibarat menunggu kucing bertanduk.

RUJUKAN

Parker, L. (2022, 17 Mac). Can India clean up its holiest river? It will take a village. National Geographic.


Surat Aduan Pertama Dalam Dunia

Tamadun Mesopotamia merupakan salah satu peradaban yang terawal di dunia sepertimana Tamadun Sungai Batu, Tamadun China, Tamadun Mesir Purba dan Tamadun Indus. Tamadun Mesopotamia merangkumi wilayah dari tebing sungai Tigris-Euphrates, sebahagian besar wilayah Iraq, Kuwait, utara Arab Saudi, timur Syria, tenggara Turki, disekitar perbatasan negara moden Turki-Syria dan Iraq-Iran.

Kehebatan tamadun dan bangsa yang terdiri daripada bangsa Akkadia, Sumeria dan Assyria dibuktikan dengan pembangunan pemerintahan pertama oleh bangsa Sumeria di sekitar daerah selatan Mesopotamia iaitu lebih tepatnya di kota Ur (Uruk) pada sekitar tahun 4000 SM dengan kelahiran tulisan Cuneiform pada tahun 3000 SM, 1000 tahun sesudahnya.

Tulisan Cuneiform merupakan salah satu tulisan yang paling awal di dunia dan ia juga digunapakai di dalam karya yang diiktiraf sebagai ‘kisah legenda’ yang paling tua di dunia iaitu, The Epic of Gilgamesh. Bangsa Sumeria juga membina kapal-kapal yang mampu membelah lautan di Teluk Parsi yang bertujuan memperdagangkan barangan mereka ke tamadun atau kerajaan di belahan negara yang lain (dicatatkan pelayaran mereka sehingga ke Harappan, India).

Tamadun Mesopotamia berubah ke bawah pemerintahan bangsa Akkadia pula pada tahun 2334 SM oleh Raja Sargon. Bangsa Akkadia mula mempengaruhi budaya dan bahasa bangsa Sumeria pada sekitar tahun 3000 SM, apabila bahasa utama yang digunapakai adalah bahasa Akkadia tergolong dalam bahasa Semitik (bahasa yang mempunyai hubungan dengan bahasa Hebrew dan Arab).

Pada era ini, bangsa Sumeria dan Akkadia disatukan dibawah satu pemerintahan berpusat di kota Akkadia dan pemerintahan ini berakhir dalam sekitar tahun 2154 SM, setelah 108 tahun lamanya pemerintahan mereka. Tamadun Mesopotamia berubah pula ke tangan pemerintahan bangsa Assyria oleh Raja Hammurabi yang berpusat di kota Babylonia, Iran.

Hammurabi bukan sahaja mengasaskan pemerintahan yang berkuasa di Mesopotamia, bahkan baginda juga pengasas kepada sistem undang-undang pertama di dunia iaitu Code of Hammurabi. Hammurabi memperkasakan sistem undang-undang ini melalui petikan dan gabungan daripada undang-undang pemerintahan bangsa Sumeria, Akkadia dan Assyria. Tamadun Mesopotamia dibawah pemerintahan Empayar Babylonia akhirnya tumbang dan diteruskan oleh dinasti seterusnya, Empayar Neo-Babylonia (626 SM), sebelum akhirnya jatuh ke tangan Empayar Parsi (539 SM.

Dalam sejarah ringkas di atas mengenai Tamadun Mesopotamia yang pernah diperintah oleh tiga bangsa utama dengan kehadiran pelbagai dinasti menjadikan tamadun ini kaya dengan pelbagai kesan sejarah, perubahan budaya, kelahiran bahasa dan sistem tulisan dan banyak lagi. Dalam fasa keempat-empat bangsa ini, adanya sebuah penemuan sejarah yang menarik perhatian para ilmuwan iaitu penemuan tablet tanah liat yang dipercayai sebagai surat aduan pelanggan yang pernah dicatatkan di atas muka bumi ini. Surat ini menyamai sepertimana surat aduan pelanggan atau ‘feedback’ yang dikemukakan oleh pelanggan atau konsumen ke atas suatu perusahaan mengenai produk atau barangan yang dikeluarkannya. Berikut dibawah, akan dikisahkan serba sedikit mengenai tablet tanah liat, Tablet Ea-Nasir.

Tablet Ea-Nasir mendapat namanya daripada catatan yang terdapat di atas tablet tanah liat ini, iaitu nama bagi seorang pedagang yang membekalkan tembaga kepada pedagang lainnya atau pembeli. ‘Surat aduan’ ini ditemui di tapak runtuhan kota kuno Ur (sekarang Tell el-Muqayyar). Kini, artifak bernilai ini diletakkan di Muzium British di London, United Kingdom. Tablet ini dipahat oleh seorang pembeli yang bernama Arbituram di dalam tulisan Cuneiform pada sekitar tahun 1750 SM yang lalu iaitu kejadian ini berlaku pada zaman pemerintahan bangsa Sumeria di kota Ur.

Terjemahan tablet tanah liat ini dapat dibaca di dalam buku ‘Letters from Mesopotamia: Official, Business and Private Letters on Clay Tablets from Two Millenni’ oleh, A. Leo Oppenheim (ahli Assyriologi).

Di dalam kandungan tablet ini, dinyatakan bahawasanya aduan ini ditulis (dipahat) oleh seorang pembeli yang bernama Arbituram (Nanni) kepada pembekal tembaga di kota Ur, iaitu Ea-Nasir. Daripada catatan aduannya ini, Arbituram menyatakan yang tembaga yang dijual kepadanya ini merupakan gred tembaga yang rendah dan bukan sepertimana gred tembaga tinggi yang dipesannya.

Bukan sahaja silap penghantaran, bahkan penghantaran tembaga yang dijanjikan tepat waktu sebaliknya mengambil waktu yang lama diluar waktu yang dijanjikan. Menurut kajian ahli arkeologi, Ea-Nasir merupakan salah seorang ahli pedagang daripada persatuan pedagang yang terkenal di negeri Dilmun (Telmun) iaitu Alik Telmun. Perjanjian diantara Ea-Nasir dan Abitarum juga dinyatakan di dalam tablet perjanjian mereka yang disimpan di Kuil Samas.

Ea-Nasir terkenal di kota Ur sebagai seorang pedagang yang menguasai import-eksport diantara kota Ur, negeri Telmun dan beberapa negara lainnya di Teluk Parsi. Beliau bukan sahaja membekalkan bijih tembaga, tetapi membekalkan juga rempah ratus, bekalan makanan dan perak kepada negeri-negeri yang lain juga. Senang cerita, Ea-Nasir merupakan ‘orang kaya’ yang dipandang dengan status tinggi.

Selain itu, Abitarum juga menghantar beberapa orang utusannya ke negeri Telmun untuk menuntut kembali wangnya setelah memperolehi bijih tembaga yang tidak sama seperti yang diharapkannya. Utusan pertama yang dihantarnya pulang dengan tangan kosong tanpa wang dikembalikan dari pihak Ea-Nasir. Abitarum tidak berputus asa, lalu beliau menghantar lagi utusan yang lainnya. Ibarat jatuh ditimpa tangga, bukan sahaja tidak diberikan kembali wangnya, bahkan utusannya juga ditangkap dan dihantar ke wilayah musuh.

Daripada kesan penipuan dan perilaku Ea-Nasir inilah yang menjadikan Abitarum menyatakan perasaan amarahnya ke atas pahatan tablet tersebut. Tujuan penulisan tablet ini tidak diketahui secara tepat, tetapi teori mengatakan tujuan Abitarum menulis surat tersebut untuk memperingati bangsanya untuk tidak melakukan kegiatan jual beli dengan pedagang dari negeri Telmun. Perniagaan Ea-Nasir tidak bertahan lama apabila para pelaburnya melarikan diri dan kebanyakan pelanggannya tidak lagi berurusan dengannnya dalam peristiwa The Great Crash dan akhirnya beliau pun terpaksa gulung tikar.

Kesimpulannya, daripada tablet tanah liat ini, kita bukan sahaja berkesempatan melihat surat aduan pertama di dunia tersebut, bahkan sikap seorang pedagang yang diketahui umum sebagai salah seorang anggota persatuan pedagang yang terkenal pada waktu tersebut, bahkan Ea-Nasir juga dianggap sebagai seorang pembekal bijih tembaga yang sangat buruk dalam melayani pelanggannya. Daripada terjemahan ini juga, sejarawan melihat bahasa yang disampaikan oleh Abituram mempunyai tonasi bahasa yang sangat marah dan ingin pampasan kembali sebagaimana perjanjian pembelian yang telah mereka sepakati.

Jadinya, untuk para pedagang, pembekal mahupun penjual yang rasa dirinya suka menipu, membohongi atau memberikan pelbagai janji palsu dalam melariskan jualan mereka beringatlah, keburukan diri anda tidak sahaja diingati dan dicatatkan pada masa sekarang, bahkan ianya akan diingati oleh generasi pada zaman seterusnya. Jangan lupa pula, kita sekarang berada di zaman teknologi maklumat yang mempunyai pelbagai bahasa, bukannya teknologi tablet tanah liat bertulisan paku Cuneiform.

Artikel yang berkaitan:

1. Tamadun Terkuat Mesopotamia: https://www.thepatriots.asia/empayar-terkuat-di-dunia-mengikut-garis-masa/

2. Pengaruh Melayu: https://www.thepatriots.asia/sayabgia-pengaruh-melayu-di-bumi-tamadun-parsi-dan-mesopotamia/

3. Tamadun Sungai Batu: https://www.thepatriots.asia/apa-istimewanya-tamadun-sungai-batu-di-kedah/

4. Raja Sargon Akkad: https://www.thepatriots.asia/sargon-of-akkad-penyatu-negara-kota-sumeria/

Rujukan:

1. 4,000-Year-Old Ancient Babylonian Tablet is Oldest Customer Service Complaint Ever Discovered, Ancient Origins oleh Liz Leafloor.

2. Societies, Networks, and Transitions: A Global History oleh Craig Lockard.

3. The Origins of Globalization oleh Karl Moore dan David Charles Lewis.

4. Money Changes Everything: How Finance Made Civilization Possible oleh William N. Goetzmann.


Apa Yang Berlaku Di Indonesia?

Aku tak berapa nak komen sangat sebab aku stan Jokowi, dan rusuhan ini memberi mesej anti Jokowi (gurau je, jangan pembaris pulak).

Puncanya: Dewan Perwakilan Rakyat (parlimen Indonesia) pada Isnin lepas telah meluluskan “Omnibus Law” Rang Undang-Undang (RUU) Cipta Kerja.

Omnibus ni bukan bas kat Taiping tu, tapi istilah undang-undang. Omnibus Law bermaksud RUU yang pinda banyak undang-undang sekali gus.

RUU Cipta Kerja ni pinda banyak undang-undang demi mewujudkan sistem yang lebih “mesra pelabur” (investor-friendly).

Kenapa nak buat macam tu? Sebab kan Jokowi ada cita-cita nak jadikan Indonesia sebuah economic powerhouse.

Tapi masalah dengan Indonesia, ekosistem pelaburan dia masih tak cukup bebas berbanding Singapura, kita atau Thailand.

Kalau tengok ranking “Ease of Doing Business Index”, Singapura duduk tangga ke-2, Malaysia ke-12, Thailand ke-21.

Indonesia? No. 73, lagi bawah dari Vietnam (70).

Susah lah macam ini. Kalau tak ada “ease” nak buat business, pelabur tak masuk. Bila pelabur tak masuk, macam mana nak bina kilang, menjana peluang pekerjaan, melonjakkan keluaran ekonomi?

So sementara COVID membawa krisis pekerjaan, kerajaan Jokowi telah meluluskan RUU Cipta Kerja ni. Jokowi nampak alasan kukuh untuk buat undang-undang ini sebab rakyat memerlukan pekerjaan sekarang.

Peluang pekerjaan dicipta dengan membuat perubahan undang-undang yang akan memudahcarakan para pelabur untuk buka perniagaan di Indonesia.

Secara jujur, aku tak go through RUU tu dengan teliti (sebab tu aku tak berapa nak komen, tak nak jadi palatao). 1028 muka surat beb.

Tapi aku sempat baca ada satu fasal tentang cuti. Dalam Undang-Undang Ketenagakerjaan yang lama, ada dua jenis cuti: cuti 1 hari atau cuti 2 hari dalam seminggu.

Tapi dalam RUU Cipta Kerja yang diluluskan, cuti 2 hari dah tak ada.

Dengan perubahan lain kepada sistem gaji minima, kontrak tetap bagai, maka golongan pekerja anggap ini satu penindasan. Semua pakat mogok dan demo.

Diorang punya marah sampai panggil RUU tu RUU Cilaka (singkatan CIpta LApangan KArya). Kreatif siot.

Tapi kalau ikut cakap pak menteri, sebenarnya ada salah faham, bukan dilaksanakan dalam semua sektor bagai. Golongan pro-kerajaan pun kata banyak maklumat yang disebarkan adalah “hoax” (palsu), direka-reka oleh pembangkang dan pihak berkepentingan.

Benda macam ni pun bukan baru. Dulu kat UK 1980-an pun ada protes besar-besaran menentang pelan penswastaan Margaret Thatcher. Thatcher lawan perusuh dengan cara yang keras, maka dapat gelaran Iron Lady, dan UK berjaya jadi negara pasaran bebas yang lebih berdaya saing.

Tapi kalau Jokowi nak ikut cara Thatcher, maka nama dia sebagai pejuang demokrasi akan rosak (tapi sebenarnya nothing to lose pun, ni penggal terakhir dia). Kalau dia tak keras, mungkin dia terpaksa tunduk kepada bantahan rakyat, maka dia tak mampu nak reform sektor pelaburan negara.

Itulah dilema yang wujud sekian lama antara hak pekerja dan keperluan pemodal. Kerajaan yang mesra pemodal selalu digelar “pro-kapitalis”, yang mesra pekerja digelar “pro-sosialis”. Susah nak capai keseimbangan antara dua ekstrim ini. Belum lagi campur isu alam sekitar lagi.

Indonesia zaman Sukarno pro-sosialis, Suharto pro-kapitalis. Jokowi datang dari Partai Demokrasi Indonesia Perjuangan (PDIP) yang diasaskan oleh anak Sukarno (Megawati Sukarnoputri), so ramai expect dia lebih pro-pekerja.

Insiden kali ini membuat ramai kecewa terhadapnya. Partai Demokrat pula muncul sebagai pendukung hak pekerja, walaupun Partai Demokrat dulu kena cop “neolib”.

Kita mungkin susah nak faham istilah kapitalis, neolib semua ni sebab politik kita tak berpaksikan soal political economy. Kebanyakan kita tak ada basic idea tentang kapitalisme, sosialisme semua tu.

Kalau tak sangka baik, Jokowi ni kena control dengan kapitalis (yang bersarang dalam Parti Golkar). Kalau sangka baik, Jokowi pun sebenarnya nak Indonesia maju dengan cepat je


Betul Ke Melayu Tak Pandai Meniaga, Miskin?

Melayu pemalas tapi Melayu lah paling ramai mencatatkan statistik buruh paling tinggi di Malaysia sepanjang tahun 2005 hingga 2014.

Melayu pemalas: [1]

Bumiputera mencatatkan jumlah buruh hampir 8 juta orang. Manakala, Cina dan India masing mencatatkan hampir 3 juta dan 1 juta orang buruh di Malaysia pada tahun 2014 berdasarkan statistik yang dikeluarkan oleh Jabatan Perangkaan Negara.

Melayu Miskin: [2]

Bumiputera mencatatkan sumbangan kepada ekonomi Malaysia melebihi 60% pada tahun 2014, 2015 dan 2018 berdasarkan data daripada Jabatan Perangkaan Negara:

Melayu sumbang RM 294.4 billion iaitu 61.4% kepada ekonomi negara pada tahun 2018 berdasarkan data awal oleh DOSM

Melayu sumbang RM 231.8 billion iaitu 61.5% kepada ekonomi negara pada tahun 2015.

Melayu sumbang RM 218.6 billion iaitu 62.5% kepada ekonomi negara pada tahun 2014.

Sekali lagi kaum yang dikatakan miskin ini menyumbang paling banyak dalam ekonomi negara.

Melayu tak pandai berniaga: [3]

Berdasarkan bancian syarikat semasa wabak Covid-19. DOSM mencatatkan peratusan syarikat bumiputera sebanyak 52.2% berbanding bukan Bumiputera yang sebanyak 47.8%.

Jumlah syarikat yang telah menyertai bancian ini adalah sebanyak 4094 buah syarikat. 7.2% daripada syarikat ini berskala besar. 9.1% berskala sederhana. 40.4% berskala kecil dan baki 43.4% berskala mikro.

Mengikut bancian ada 2,137 buah syarikat milik Bumiputera dan 1,947 buah syarikat milik bukan Bumiputera.

Tapi yang diratibnya. Melayu pemalas, tak pandai berniaga, miskin. Lepas tu zikir lagi Melayu ramai masuk penjara, penagih dadah. Benda yang sama jeklah dia ratib sampai sekarang.

RUJUKAN:

[1] Jabatan Perangkaan Negara. (2018). Labour Force by Ethnic Group and State. Retrieved from https://www.dosm.gov.my/v1/index.php…

[2] Jabatan Perangkaan Negara. (2019). Social Accounting Matrix. Retrieved from https://www.dosm.gov.my/v1/index.php…

[3] Jabatan Perangkaan Negara. (2020). Main Findings of Special Survey ‘Effects of COVID-19 on the Economy and Companies/Business Firms’- Round 1. Retrieved from https://www.dosm.gov.my/v1/index.php?r=column%2Fcone…


Saitama, One Punch Man: Watak Yang Mencari Makna Kehidupan

One Punch Man merupakan salah satu animasi (anime) Jepun yang tidak asing dalam kalangan peminat anime. Kemasyhurannya tidak sepertimana sebahagian animasi yang lain misalnya Naruto, One Piece dan Dragon Ball.

Walau bagaimanapun, kita perlu akui setiap karya itu mempunyai kekuatan-kelemahan masing-masing serta peminat masing-masing. Animasi ini membawa para pembaca kepada satu fantasi yang mana terdapatnya ‘Pertubuhan Adiwira’ (Superhero Association) di dunia. Mereka berperanan membanteras jenayah, masalah dan bencana yang berlaku di dunia (khususnya di Jepun). Watak utama animasi ini ialah Saitama.

Saitama merupakan salah seorang wira (hero) dalam cerita One Punch Man ini. Menjadi seorang adiwira merupakan impiannya sejak kecil lagi. Sebelum dia menceburkan diri dalam industri adiwira ini, dia merupakan seorang pekerja yang makan gaji. Pertempuran awalnya adalah dengan Crablante (monster berupa ketam), ketikamana waktu itu, dia sedang dalam usaha mencari-cari kerja.

Pada peringkat awal, pertempurannya dengan para monster atau pihak lawan menyebabkan kecederaan yang banyak pada dirinya seperti luka seumpamanya. Tetapi, selepas beberapa siri pertempuran dan latihan hariannya (100 push-ups, 100 sit-ups, 100 squats dan larian 10 km), dia kemudiannya menjadi botak keguguran rambut. Bukan itu sahaja, kekuatannya juga menjadi sangat dahsyat sehinggakan para raksasa tewas hancur hanya dengan satu tumbukan (melainkan beberapa monster tertentu), sinonim dengan gelarannya One Punch Man.

Disebabkan kekuatan fizikalnya yang terlampau kuat, kekosangan dan kebosanan timbul di dalam dirinya. Dia melaksanakan kerja adiwiranya dengan jaya sekali, juga dengan mudah sekali. Meskipun begitu, disebabkan mudah yang keterlampauan itu, kerja-kerja adiwira yang suatu masa dahulu merupakan impiannya, berubah kepada hanya sekadar suatu hobi. Kekuatannya yang terlampau tinggi itu kadang-kala membuatkan dirinya termenung dan berfikir, “Bolehkah aku menjadi lebih kuat?

Bolehkah aku naik pada kedudukan yang lebih tinggi?” dan lain-lain. Di sebalik kejayaannya dalam kerja-kerja adiwira, ‘kekosongan’ (emptiness) yang berupa kebosanan (boredness), kesepian (lonely) dan ketiadaan keseronokan (loss of excitement) menyelubungi dirinya. Ketimbulan perasaan ini, pada hemat penulis, adalah kerana ketiadaan atau kekaburan dalam memahami ‘tujuan sebenar’ (true purpose) kehidupan kita di dunia itu.

Dalam Islam, kehidupan ini adalah suatu rahmat daripada Tuhan. Ianya merupakan anugerah yang perlu kita syukuri dan nikmati. Apabila berbicara soal kehidupan, pelbagai persoalan yang timbul antaranya ialah “apakah erti hidup ini?”, “apakah tujuan hidup ini?” dan “apakah makna hidup ini?”. Bagi menjawab persoalan-persoalan sebegini, tidaklah memadai dengan semata-mata berfikir dan merenung, malahan perlu juga dengan bantuan bertanya kepada Yang Menghidupkan kita ini yakni Allah SWT.

Bagaimana hendak bertanya? Meskipun Allah SWT itu ada (wujud), Dia tidak tiba-tiba ada di hadapan kita untuk bertanya sama sepertimana kita bertanya kepada manusia. Oleh itu, bagaimanakah? Rujuklah kepada al-Quran yang merupakan kata-kata (kalam) Allah SWT, padanya terkandung jawapan-jawapan kepada segala persoalan dasar yang sering menjadi tanda tanya bagi insan yang berfikir. Tidak dinafikan perlu juga kita merujuk Hadith Nabi SAW serta para ulama’ (sarjana) yang muktabar dalam mengenal pasti jawapan bagi persoalan-persoalan tadi. Dalam usaha mencari tujuan kehidupan, al-Quran telah menyatakan:

وَإِذۡ قَالَ رَبُّكَ لِلۡمَلَٰٓئِكَةِ إِنِّي جَاعِلٞ فِي ٱلۡأَرۡضِ خَلِيفَةٗۖ …

(al-Baqarah, 2:30)

Terjemahan: Dan (ingatlah) ketika Tuhanmu berfirman kepada malaikat: “Sesungguhnya Aku hendak menjadikan seorang khalifah di bumi”…

وَمَا خَلَقۡتُ ٱلۡجِنَّ وَٱلۡإِنسَ إِلَّا لِيَعۡبُدُونِ  ٥٦

(al-Dhariyat, 51:56)

Terjemahan: Dan tidaklah Aku menciptakan jin dan manusia melainkan untuk mereka beribadah kepadaKu.

Kesimpulannya, misi dan tujuan kita di dunia ini semestinya perlu berdasarkan atas dua asas ini, iaitu sebagai seorang hamba kepada Allah SWT dan khalifah di muka bumi. Dengan memahami dua asas ini, mudah-mudahan usaha kita dalam mencari makna kehidupan itu tercapai. Wa Allahu’alam.

Ibn Zahari, 23 Mac 2021 (Pelajar Universiti Sultan Zainal Abidin)


Apa Definisi Hipster Yang Sebenarnya?

Saya rasa pemahaman orang kita terhadap definisi ‘hipster’ bagi orang kita amat ‘flaw’ yakni sangat-sangatlah ‘flaw’. Apakah makan kek atas diaper dikatanya hipster? Budak sekolah menari tarian sotong atau posing ala menyembah raja dikatakan hispter?

Untuk pengetahuan umum, hipster bukan satu trend tapi counter-culture movement. Mereka ada ideologi dan falsafah tersendiri bukan bandwagon buta yang hanya tahu consume saja. Lepastu bajet lain daripada yang lain kononnya.

“Hipsterism” is a state of mind,it is also often intertwined with distinct fashion sensibilities.

Berikut adalah hipster sebenar daripada pemahaman saya.

Hipster adalah ‘urban bohemian’. Mereka menjalani gaya kehidupan alternatif yang lain daripada kebiasaan.

Mereka bukan hippies kerana mereka memiliki citarasa yang begitu meluas dari aspek fashion, muzik, seni, kesusasteraan, dan falsafah. Bahkan mereka amatlah kreatif dan ada sense of style. Disebabkan pengetahuan mereka yang amat tinggi mengenai fashion, muzik, seni, kesusasteraan dan falsafah itu. Mereka ini agak ‘streetwise’.

Setahu saya, hipster sebenar bukan jenis follow up trend semasa guna gadget canggih macam iPhone bagai. Mereka selagi boleh akan cari alternatif murah.

Hipster sebenar nak snap gambar Instagram pun dorang akan guna kamera antik, polaroid atau pun lomo kemudian dorang akan scan gambar tu baru upload kat Instagram.

Hipster sebenar tak lepak di Starbucks kerana, mereka akan lepak di kafe hipster yang konsepnya sendiri. Biasanya kafe yang mereka lepak bukan francais. Kebiasaannya mereka lebih selesa brew kopi mereka sendiri di rumah daripada beli kat luar.

Hipster sebenar tak makan fast-food kerana bagi mereka fast-food outlet adalah capitalist. Mereka cenderung memilih warung kalau terdesak. Mamak pun dorang tak layan sebab mamak dah jadi hegemony. Dah bosan agaknya.

Hipster sebenar adalah non-conformist, pandangan mereka tak selari dengan pandangan umum. Jika society memandang tinggi imej wanita ramping sebagai menawan, berpurdah sebagai muslimah sejati atau lelaki sado adalah jantan sebenar. Mereka tidak berkongsi pendapat itu sebaliknya mereka ada pandangan mereka yang tersendiri mengenai ‘attractiveness’.

Hipsters menolak pandangan umum masyarakat arus perdana yang berkenaan dengan keutamaan utama mencari kekasih pilihan dan kriteria tradisional mengenai tarikan fizikal iaitu paras rupa. Adalah menjadi dogma pusat bagi hipster untuk tidak terpengaruh dengan dakyah media dan periklanan arus perdana yang hanya mempromosi ideal kecantikan bersikap etnosentrik.

Konsep androgini dan feminisme telah sedikit sebanyak mempengaruhi budaya hipster, dimana lelaki hipster kebanyakannya tubuh badan mereka lebih kurang kurus macam kekasih mereka.

Ideal lelaki berbadan sado dan bertubuh sasa tidak dianggap menarik oleh gadis hipster kerana mereka menganggap imej sedemikian ianya melambangkan chauvinisme lelaki, sexism dan misogyny.

Sebagaimana juga dgn imej hambar gadis sorority berambut blonde, kulit tanned, dan berpakaian seksi tak cukup kain yang turut dianggap tidak menarik oleh lelaki yang ‘cultured’. Sebaliknya ianya dianggap sebagai simbol kepada female insecurity, kurang daya keyakinan, dan kekurangan kecerdikan budaya dan pemikiran bebas.

Hipster juga amat open minded dalam perhubungan antara kaum dan kebanyakan couple antara kaum dalam mana-mana persekitaran bandar biasanya ditemui dalam kelompok kebudayaan hipster ini.

Meskipun secara teknikalnya hipster adalah konformis di dalam kelompok mereka sendiri berbanding dengan masyarakat umum yang jauh lebih besar. Mereka adalah pelopor kepada ideal, trend, dan budaya terkini. Contohnya buku-buku penulisan dan novel indie yang terdapat di pasaran kini. Tidak ketinggalan juga scene muzik indie dan filem-filem pendek yang kita lihat di Youtube. Semuanya hasil kerja tangan mereka.

Malahan trend jeans koyak-rabak yang kebanyakannya didapati di kedai jenama-jenama pakaian terkemuka seperti The Gap, American Eagle, Abercrombie and Fitch, Hollister asalnya digayakan oleh hipster-hipster yang membeli-belah di kedai ini jauh sebelum seluar ini dihasilkan secara besar-besaran.

Begitu juga dengan kemeja vintage flannel yang amat mudah didapati di H&M, Uniqlo dan Kitschen. Ianya mendapat tempat dikalangan hipster lelaki sebelum menjadi mainstream kepada umum.

Ironinya di sini bahawa banyak pengkritik budaya hipster sebenarnya secara tak disedari telah terbawak-bawak jalan yang hipsters telah lakari beberapa tahun sebelum mereka. Contoh mudah gerakan serbanista (mereka yang mempergunakan hujah agama untuk membenarkan sekaligus menguatkuasakan pendapat mereka secara paksaan atas alasan ‘dakwah’) yang menggunakan media sosial untuk menyebarkan pemikiran bawah tempurung mereka se-‘hip’ yang mungkin.

Fenomena ini juga terpakai dalam dunia muzik juga, kerana banyak band-band indie yang telah berjaya dan dikenali secara mainstream oleh masyarakat umum hanya kerana hipsters yang menemui dan mendengar lagu mereka dahulu jauh sebelum dipromosi corong-corong radio.

Apabila konsep fashion dan muzik tertentu telah mencapai tahap mainstream. Para hipster akan beralih kepada sesuatu yang lebih baru dan segar. Oleh disebabkan kebangkitan laman rangkaian media sosial pada masa kini, pandangan umum terhadap budaya hipster di kawasan bandar telah mencapai ke satu tahap yang begitu eksponensial sekali.

Di negara-negara barat, norma budaya mainstream telah sedikit sebanyak berjaya diruntuhkan oleh budaya hipster secara keseluruhannya. Hipsterisme sering disalahertikan sebagai hanya satu imej superficial oleh sesetengah pihak, akan tetapi budaya hipster juga secara keseluruhannya telah banyak melaksanakan perubahan dalam masyarakat terutamanya dalam penyampaian sesuatu informasi dan hiburan, yang secara tak langsung membawa kepada perasaan tidak senang di kalangan mereka yang tidak lagi menjadi sebahagian daripada trendsetter.

Lihat saja betapa ramai penerbitan mainstream menggelupur bila karya hasil penerbitan indie mendapat tempat dikalangan pembaca tatkala pesta buku dianjurkan.

Bagi pendapat penulis, budaya hipster ini tidak lagi wujud secara nyata di negara ini kerana kebanyakan orang kita hanya mampu menjadi bandwagons sahaja dan mudah terikut-ikut dengan sesuatu budaya secara superficial yang dilihatnya sebagai satu trend. Sementara kebanyakan hipster otai yang banyak idea mereka melalui puisi, muzik, zine dan blog kini telah mengorak langkah sebagai penulis, seniman dan pemuzik professional.

Budak sekolah yang acah-acah di wechat sebagai hipster adalah seorang hipster? Pandangan penulis mengatakan mereka sekadar poser yang tidak memahami falsafah disebalik budaya Hipster.


Boleh Ke Beruk Memahami Percakapan Manusia?

Persoalan biologi tentang kenapa haiwan tidak mampu bercakap telah lama bermain dalam fikiran para saintis. Tahap kesedaran yang membolehkan manusia berfikir, bertindak dan bertutur meletakkan definisi sebuah “akal” itu sendiri.

Perkara ini hanya relevan dalam kalangan manusia sahaja nampaknya kerana bahasa merupakan sebuah peralatan hanya untuk pemikiran abstrak. Batasan haiwan pula mungkin terhad untuk mengulangi apa didengari – ataupun faham arahan-arahan tertentu seperti reaksi anjing kepada “sit!” atau “stay!” Itupun tertakluk kepada fitrah haiwan, yang mana anjing boleh patuh tetapi kucing pula berlagak raja.

Namun sebuah pasukan penyelidikan di Universiti Brown mungkin telah menuliskan semula pemahaman tentang “minda” itu sendiri. Umumnya manusia tidak boleh masuk dalam badan haiwan. Jadi apa yang berfungsi dalam minda haiwan itu sendiri sangatlah sukar untuk difahami, melainkan bayangan semata-mata. Misalnya, manusia boleh sahaja lompat-melompat untuk makan di sini, menabur najis di sana sambil meniduri jantina berbeza di merata-rata tempat. Namun implikasi tindakan-tindakan tersebut jika dilakukan haiwan jauh berbeza.

Jadi kajian yang dibuat penyelidik-penyelidik Universiti Brown boleh digunakan sebagai asas pertama. Teknologi imbasan pada hari ini sudah mencapai tahap yang terperinci. Menggunakan sebuah peralatan komputer dan sekumpulan beruk berspesiskan macaque, penemuan mereka agak mengejutkan juga. Pertama sekali, mereka menyebut beberapa perkataan dalam bahasa Inggeris. Hasilnya pula didapati perkataan-perkataan tersebut ditemui berdasarkan imbasan aktiviti otak. Bermakna perkataan-perkataan itu boleh dibina semula menurut pendengaran mereka.

Tujuan eksperimen ini pada awalnya berniat untuk membangunkan teknologi implan otak yang memanfaatkan golongan kehilangan daya pendengaran. Tindakbalas saraf beruk-beruk ini dirakamkan mempunyai corak-corakan kompleks apabila mendengari perkataan-perkataan disebutkan. Dan data saraf tersebut digunakan pula untuk membentuk-semula perkataan tersebut. Hasilnya, pengkaji-pengkaji universiti lebih faham secara praktikal bagaimana sebuah bunyi diproseskan dalam otak haiwan (memandangkan bunyi difahami otak manusia). Dari sini, barulah prostetik tertentu mampu dibangunkan.

Berkaitan pemprosesan bunyi, sistem otak manusia dan beruk sebenarnya sama. Awalnya, bunyi diproses di sebuah bahagian otak bernama korteks pendengaran (auditory cortex) yang memecahkan lagi mengagihkan bunyi berdasarkan nada (tone) dan pic (pitch). Bunyi ini sekarang dalam bentuk isyarat (signal)  menembusi lapisan kedua dalam korteks pendengaran ini.

Sistem sebegini yang membenarkan manusia faham setiap patah perkataan. Maklumat kemudian dihantar ke bahagian otak lain untuk mendalami pemahaman. Semuanya berlaku dalam masa sesaat dua. Proses sama berlaku pada beruk – tetapi mereka tidak faham apa yang disebutkan berdasarkan perkataan. Itu yang ditemui dalam penyelidikan ini selepas mereka menanam dua implan bersaiz kacang. Beruk-beruk ini kemudian mendengari rakaman bahasa Inggeris dan juga bunyi semulajadi mereka.

Perkataan seperti “tree”, “good”, “north”, “cricket” dan “program” didengari dengan baik. Algoritma komputer kemudian digunakan untuk mengenalpasti corak saraf setiap patah perkataan ini. Corak tersebut pula didapati tidak langsung berubah dengan nada serta pic perkataan.

Apa yang didengari beruk ialah sama dengan apa yang rakaman sebut. Penghalangnya ialah ketidakupayaan semulajadi otak beruk yang tidak berakal. Namun otak manusia berakal dan berupaya faham. Manusia yang pekak pula boleh saja memahami dengan cara membaca. Jadinya, kajian ini sedang mencuba nasib membuat sebuah implan supaya manusia pekak boleh “mendengar” sepertimana beruk-beruk ini “mendengar”.

Matlamatnya mudah. Jika implan tersebut membolehkan bunyi menembusi korteks pendengaran (yang tidak berfungsi) dan terus ke otak, implan ini boleh mencetuskan isyarat berdasarkan nada dan pic supaya bahagian otak lain menerimanya. Maka jika korteks tersebut tidak berfungsi sekalipun, orang yang pekak boleh mendapat rezeki besar iaitu PENDENGARAN.

RUJUKAN:

Christopher Heelan, Jihun Lee, Ronan O’Shea, Laurie Lynch, David M. Brandman, Wilson Truccolo, Arto V. Nurmikko. Decoding speech from spike-based neural population recordings in secondary auditory cortex of non-human primates. Communications Biology, 2019; 2 (1) DOI: 10.1038/s42003-019-0707-9


Mitos Gout Penyakit Orang Kaya

Kalau kita tanya datuk nenek atau mana-mana orang-orang tua zaman dulu pasal ‘peny*kit orang kaya’, mesti ramai yang akan cakap gout.

Bukan orang Melayu saja yang berpendapat macam itu. Di kalangan orang putih pun sama, sebab gout bagi mereka digelar ‘peny*kit para raja’. Pemahaman sebegini mula timbul sekitar Zaman Kemelesetan Besar (The Great Depression) yang mana gout hanya berlaku di kalangan orang kaya-raya.

Kalau dekat Malaysia, bangsa yang paling tinggi kena gout ialah Melayu dan India. Kita boleh faham kenapa Melayu mendahului carta, kerana bangsa inilah paling ramai di Malaysia. Tetapi apabila India mengikuti rapat, ini memang menimbul tanda tanya. Katakanlah gout ini betul peny*kit orang kaya, sebab apa orang tidak kaya pun menghidapinya?

Gout ini sebenarnya sejenis ser4ngan terhadap sendi. Apabila seorang pesakit terkena gout, sendinya akan membengk4k. Maka apa lagi? Sendi pun akan sskit teruk. Kesan gout selalu berlaku dekat bahagian kaki seperti dalam gambar.

Tetapi ada juga kes yang gout akan menyer4ng anggota tubuh lain.

Ya. Memang nampak ng*ri. Tetapi inilah realiti yang mencetuskan ket*kutan dalam kalangan orang ramai. Kadangkala kesakitan gout mencapai kemuncak kes*kitan dalam tempoh 12 tahun. Dan selain daripada kesan fizikal, gout juga boleh menyebabkan ker0sakan terhadap buah pinggang.

Perkataan “gout” pertama kali dieja sekitar tahun 1200 oleh Randolphus di Bocking daripada bahasa Latin iaitu “gutta” (setitik cecair). Tanggapan perubatan pada zaman itu tidaklah bersifat saintifik seperti hari ini, sebab gout bagi mereka ialah suatu kejadian apabila “cecair tidak sihat” menitis masuk ke dalam d4rah sendi. Kejadian ini telah dirakamkan sejak zaman dahulu lagi yang selalunya berlaku dalam kalangan keluarga diraja atau bangsawan sejauh ke tahun 2600 S.M.

Seorang ahli perubatan terkenal Yunani iaitu Hippocrates pula pernah merakamkan dalam bukunya Aphorisms bahawa gout tidak pernah berlaku dalam kalangan sida dan wanita hamba. Aulus Cornelius Celsus pada tahun 30 menghubungkan gout dengan alk*hol.

Pada abad ke 18, seorang ahli perubatan bernama Thomas Sydenham pula meluaskan pemahaman umum bahawa “gout berlaku kepada orang-orang tua dan muda. Tetapi orang muda yang menghidapi gout kerana telah bekerja terlalu ter0k sampai secara tidak sengaja menamatkan usia muda pada ciri fizikal mereka.”

Dr. Sydenham juga menyebut simtom-simtom gout yang diiktiraf sampai hari ini. “Seseorang pergi tidur dalam keadaan sihat. Tetapi tengah malam dia meraung kerana s*kit teramat sangat pada ibu jari kaki – kadangkala buku lali dan tumit. Badan boleh demam pun kerana terlalu letih memer4ngi kes*kitan.”

Hari ini gout diiktirafkan berlaku pada sesiapa sahaja, tidak kira tua atau muda dan kaya atau miskin. Peny*kit ini tidak datang tiba-tiba. Permulaan gout memerlukan kadar asid urik sangat tinggi dalam d4rah yang dipengaruhi seperti biasa cara pemakanan. Imbangan gaya hidup sihat juga penting. Daging merah atau makanan laut jika diminati perlu dimakan secara seimbang.

Tetapi unsur genetik pun memainkan peranan, terutamanya dalam kalangan orang yang berat badannya tinggi. Perlahan-lahan asid urik terkumpul akan menjadi pepejal bagaikan kristal yang mencer0b0hi sendi, tendon dan sel-sel sekeliling. Dan yang paling men4kutkan, gout takkan boleh sembuh secara sepenuhnya. Asid urik perlu dikawal dengan diet bersesuai juga ubat tertentu supaya dapat mengurangkan sakit gout.

RUJUKAN:

Paul, B.J. and James, R. (2017), Gout: an Asia‐Pacific update. Int J Rheum Dis, 20: 407-416.
https://onlinelibrary.wiley.com/doi/full/10.1111/1756-185X.13103?

Gout diet: What’s allowed, what’s not –
https://www.mayoclinic.org/healthy-lifestyle/nutrition-and-healthy-eating/in-depth/gout-diet/art-20048524?